Swasta patut wajibkan pekerja ambil vaksin Covid-19

Sektor swasta sewajarnya mencontohi langkah Jabatan Perkhidmatan Awam (JPA) yang mewajibkan penjawat awam Persekutuan mengambil suntikan vaksin Covid-19 sepenuhnya, kata Presiden Persatuan Hospital Swasta Malaysia, Datuk Dr Kuljit Singh.

Menurutnya, kakitangan yang diberi vaksin sepenuhnya bukan sahaja dapat kembali bekerja tetapi juga memudahkan usaha pemulihan ekonomi dan perkhidmatan kepada rakyat.

Telah terbukti bahawa dengan vaksinasi, keberkesanan dan kemungkinan jangkitan teruk berkaitan Covid-19, telah berkurang di Malaysia dan pada peringkat antarabangsa.

“Sektor swasta harus meniru langkah yang telah dilaksanakan oleh kerajaan untuk kakitangan mereka dan jangan menunggu hingga ianya diwajibkan atau ditetapkan undang-undang,” katanya dalam satu kenyataan hari ini.

Kebanyakan hospital swasta di seluruh negara telah mewajibkan kakitangan mereka mengambil vaksin bagi memberi perlindungan, terutama kepada pesakit.

Dr Kuljit menambah bahawa pelbagai dasar membantu mendorong kakitangan untuk diberi vaksin seperti ujian berkala wajib.

“Kami berharap semua penyedia perkhidmatan swasta, terutama yang berurusan dengan orang awam akan mewajibkan kakitangan mereka menerima suntikan vaksin.

“Mereka yang tidak berurusan dengan awam juga perlu divaksinasi bagi menghindar jangkitan dalam kalangan rakan sepejabat.

“Tanggungjawab membendung wabak itu berada di tangan seluruh tenaga kerja baik di sektor awam dan swasta,” katanya.

Mengenai langkah mewajibkan kakitangan kerajaan menerima vaksin, beliau berkata tindakan itu adalah langkah tepat kerana kebanyakannya berurusan dengan orang ramai dan pekerja yang lengkap divaksin adalah pilihan terbaik.

“Pelaksanaan vaksinasi wajib untuk semua kakitangan kerajaan Persekutuan adalah petunjuk yang jelas bahawa pihak berkuasa sangat prihatin terhadap mereka yang menolak vaksinasi.

“Pesakit bukan Covid 19 telah mengalami banyak ketidakselesaan dalam beberapa bulan terakhir ini disebabkan oleh peningkatan pesakit yang dijangkiti virus di hospital swasta dan awam,” katanya.


Kes positif di Selangor melonjak semula

Sebanyak 6,849 kes baharu Covid-19 dilaporkan dalam tempoh 24 jam sehingga 12 tengah hari tadi di seluruh negara menjadikan kumulatif meningkat kepada 646,411 kes.

Ketua Pengarah Kesihatan, Tan Sri Dr Noor Hisham Abdullah berkata kes positif di Selangor menunjukkan peningkatan semula dengan merekodkan 2,558 kes hari ini berbanding tidak sampai 2,000 kes sejak beberapa hari lalu.

Berikut adalah jumlah pecahan kes dan kumulatif mengikut negeri yang direkodkan pada 11 Jun 2021.

Selangor – 2,558 (211,403)
WPKL – 884 (66,195)
Sabah – 309 (65,330)
Johor – 426 (63,772)
Sarawak – 699 (54,330)
N Sembilan – 685 (32,833)
P Pinang – 205 (31,656)
Kelantan – 248 (31,537)
Perak – 161 (23,307)
Kedah – 161 (21,399)
Melaka – 170 (14,527)
Pahang – 89 (11,415)
Terengganu – 66 (10,439)
WP Labuan – 176 (5,634)
WP Putrajaya – 10 (2,086)
Perlis – 2 (548)


Indonesia rekod lagi kes tertinggi harian dengan 54,517 jangkitan

Indonesia hari ini melaporkan 1,025 pesakit Covid-19 meninggal dunia dalam tempoh 24 jam lalu menjadikan keseluruhan kes kematian sebanyak 71,000.

Kementerian Kesihatan Republik Indonesia dalam kenyataan hari ini berkata dalam tempoh itu 54,517 lagi jangkitan baharu – tertinggi setakat ini – dikesan menjadikan keseluruhan kes sejak pandemik melanda negara itu Mac tahun lalu kepada 2.78 juta kes.

Negara keempat di dunia paling padat dengan kira-kira 270 juta penduduk itu melaporkan peningkatan kes dari sehari ke sehari sejak kebelakangan ini, lebih teruk daripada di India, sekali gus menjadikannya sebagai pusat pandemik di Asia.

Pakar kesihatan dan epidemiologi memberi amaran sistem kesihatan di negara itu akan berdepan malapetaka, jika jangkitan Covid-19 terus melonjak.

Sesetengah daripada mereka bimbang keadaan bertambah buruk berdasarkan angka yang ditunjukkan di mana tidak ramai rakyat negara itu yang menjalani ujian saringan.

Satu kajian yang dijalankan dan diterbitkan beberapa hari lalu menunjukkan separuh daripada 10.6 juta penduduk Jakarta dijangkiti Covid-19.

Pakar mengatakan Indonesia kini ‘mendapat ganjaran’ kerana tidak melaksanakan sekatan yang lebih ketat sejak awal penularan varian Delta, namun Menteri Kesihatannya Budi Gunadi Sadikin mengakui pihak berkuasa tidak menyangka virus berkenaan merebak dengan begitu cepat dalam gelombang baharu ini.

Para pegawai juga bimbang hospital mungkin tidak dapat menampung jumlah peningkatan pesakit yang memerlukan rawatan, terutama ketika varian Delta tersebar secara meluas di seluruh wilayah di negara itu.

Ketua Delegasi Persekutuan Bulan Sabit Merah dan Palang Merah Antarabangsa (Indonesia), Jan Gelfand berkata setiap hari varian Delta dilihat semakin menular dan sudah hampir untuk menjadikan Covid-19 sebagai malapetaka buat Indonesia. – Agensi


Covid-19: Jangkitan baharu, kes aktif semakin menunjukkan penurunan

Jangkitan baharu Covid-19 dalam tempoh 24 jam semalam (Rabu, 21 Disember 2022) masih kekal tiga angka buat lima hari berturut-turut, walaupun mencatat sedikit peningkatan, lapor Kementerian Kesihatan (KKM) hari ini.

Pada masa sama, jumlah kes yang masih aktif serta pesakit yang menjalani kurantin di rumah serta yang menerima rawatan di hospital, juga menunjukkan penurunan.

Dalam tempoh semalam sebanyak 984 kes baharu dilaporkan, berbanding 816 yang dicatat pada Selasa, menurut data KKMNOW yang dikemas kini tengah malam tadi.

Jumlah terbaharu itu menjadikan kumulatif positif sejak 25 Januari 2020 sebanyak 5,020,384 kes dengan 4,968,709 pesakit telah sembuh, termasuk 1,534 yang pulih semalam.

Dalam tempoh semalam juga sebanyak 726 kes melibatkan individu yang telah menerima vaksin dos penggalak; diikuti 165 kes individu lengkap divaksinasi; empat kes (individu belum lengkap divaksinasi); dan 89 kes (individu tidak divaksinasi).

Rekod KKM juga menunjukkan sebanyak 14,854 kes masih aktif, turun berbanding 15,411 yang dicatat pada Selasa, manakala 13,975 pesakit masih menjalani kuarantin di rumah (14,455 pada Selasa). Tiada pesakit yang ditempatkan di PKRC.

Menurut KKM, seramai 842 pesakit menerima rawatan di hospital, turun semula berbanding 915 pada Selasa, dan 37 pesakit dimasukkan ke unit rawatan rapi (41 pada Selasa), dengan 22 pesakit memerlukan alat bantuan pernafasan (24 pada Selasa).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seramai tujuh pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID) dilaporkan.

Jumlah itu menjadikan kumulatif kematian sejak 17 Mac 2020 meningkat kepada 36,821 mangsa, termasuk 7,846 kes BID.

Dua daripada kematian itu dilaporkan di Selangor, diikuti masing-masing satu di Kedah (BID); Negeri Sembilan; Perak; Pulau Pinang; dan Labuan.


Warga emas telan 15 biji pil Ivermectin tak sedar diri: KKM

Kementerian Kesihatan (KKM) memaklumkan Pusat Racun Negara telah menerima dua kes keracunan membabitkan penggunaan ubat Ivermectin di negara ini, membabitkan individu berusia 35 tahun dan seorang warga emas, kononnya untuk merawat Covid-19.

KKM berkata kes pertama membabitkan pengguna yang mengambil sebiji pil Ivermectin dan mengalami gejala sesak nafas yang berpanjangan sehingga lima hari, manakala kes kedua melibatkan seorang warga emas yang didapati tidak sedarkan diri selepas dikatakan mengambil 15 biji Ivermectin sekali gus.

Menurut kenyataan KKM hari ini ubat terbabit didapati dijual secara tidak sah dan setakat ini ia belum diluluskan penggunaannya sebagai rawatan atau pencegahan jangkitan Covid-19 di Malaysia.

Pengambilan Ivermectin tanpa kajian mendalam dan dos yang tidak betul boleh mengakibatkan keracunan serta kesan mudarat seperti muntah, cirit, sakit perut dan pening, kata KKM

“Kesan yang teruk pula adalah tekanan darah rendah, sesak nafas, kerosakan paru-paru dan kematian. Malangnya, tiada antidot atau rawatan spesifik untuk kes keracunan ini. Oleh itu, elakkanlah pengambilan Ivermectin untuk rawatan kendiri,” kata KKM.

Pada 5 Jun lalu Ketua Pengarah Kesihatan Tan Sri Dr Noor Hisham Abdullah dilapor berkata KKM dan Institut Penyelidikan Klinikal (ICR) memulakan ujian klinikal bagi mengkaji kesan penggunaan serta keberkesanan Ivermectin untuk merawat pesakit Covid-19 yang berisiko tinggi di 12 hospital di bawah kementerian itu.

Dr Noor Hisham berkata Ivermectin adalah sejenis ubat antiparasit yang diluluskan Pentadbiran Makanan dan Ubat-Ubatan (FDA) serta digunakan secara meluas bagi merawat beberapa penyakit tropika terabai termasuk onchocerciasis, strongyloidiasis dan helminthiases namun belum ada bukti yang konklusif untuk mengesyorkan penggunaan Ivermectin bagi merawat Covid-19.


MPN puas hati persediaan KKM tangani Covid-19, cacar monyet

Persediaan awal Kementerian Kesihatan (KKM) dalam menangani peningkatan kes Covid-19 dan penularan jangkitan cacar monyet di negara ini tidak mungkin memerlukan satu lagi perintah kawalan pergerakan (PKP) atau kawalan sempadan.

Pengerusi Majlis Pemulihan Negara (MPN) Tan Sri Muhyiddin Yassin berkata berdasarkan laporan yang dibentangkan KKM, jumlah jangkitan Covid-19 dan cacar monyet di negara ini adalah terkawal.

“Daripada penjelasan KKM sebelum ini, mereka sudah bersedia dengan pengalaman lebih dua tahun dalam menguruskan pandemik Covid-19,” katanya kepada pemberita selepas mempengerusikan mesyuarat ketujuh MPN bagi 2022 di Kuala Lumpur, hari ini.

Sementara itu, beliau berkata MPN juga bersetuju dengan saranan KKM untuk meningkatkan pengawasan terhadap jangkitan cacar monyet, termasuk di pintu masuk antarabangsa negara.

“Pelancong bukan warganegara yang tiba dari negara terjejas akan menerima mesej kesihatan setiap hari untuk mengingatkan mereka supaya memantau simptom cacar monyet,” katanya.

Muhyiddin berkata rakyat Malaysia yang tiba dari negara yang melaporkan kes cacar monyet akan dinasihatkan untuk memantau status kesihatan mereka selama 21 hari.

Semalam, Menteri Kesihatan Khairy Jamaluddin mengingatkan semua fasiliti kesihatan supaya peka dengan situasi cacar monyet semasa dan meningkatkan pengesanan kes dalam kalangan pesakit berisiko berikutan pengumuman Pertubuhan Kesihatan Sedunia (WHO) bahawa jangkitan itu kini merupakan Kecemasan Kesihatan Awam Kebimbangan Antarabangsa ( PHEIC).

Beliau berkata, sebanyak sembilan kes disyaki cacar monyet telah dimaklumkan kepada KKM setakat 23 Julai lalu, dan kesemuanya disahkan negatif.

“Sehingga 23 Julai 2022, sebanyak sembilan kes disyaki cacar monyet telah dinotifikasi kepada KKM dan semua kes telah disahkan negatif,” kata Khairy semalam.

Beliau berkata sejak 1 Mei sehingga 23 Julai lalu, seramai 531,630 pengembara direkodkan tiba dari negara yang melaporkan kes cacar monyet dan aplikasi MySejahtera telah mengeluarkan Health Alert Monkeypox kepada mereka.

Pada 21 Julai lalu, Jawatankuasa Kecemasan Peraturan Kesihatan Antarabangsa (2005) (IHR) Pertubuhan Kesihatan Sedunia (WHO) mengumumkan jangkitan cacar monyet yang berlaku ketika ini adalah sebagai Kejadian Kecemasan Kesihatan Awam Yang Menjadi Kebimbangan Antarabangsa (PHEIC).

Keputusan ini dibuat berdasarkan peningkatan mendadak jumlah kes yang dilaporkan oleh negara-negara bukan endemik cacar monyet, selain memenuhi tiga kriteria PHEIC iaitu kesan kejadian kepada kesihatan awam, kejadian luar jangka serta risiko penularan rentas sempadan; dan bukti serta data saintifik berkaitan jangkitan ini.

Pada 17 Jun lalu, sebanyak 2,103 kes cacar monyet dilaporkan berlaku di 42 buah negara dengan satu kematian. Dalam tempoh kurang daripada dua bulan, bilangan kes telah meningkat kepada 16,836 kes dengan lima kematian dan melibatkan 74 buah negara pada 22 Julai lalu.


Rafizi gagal beri bukti, buat fitnah jatuhkan reputasi saya: Tuan Ibrahim

Timbalan Presiden PKR yang juga calon Pakatan Harapan (PH) bagi kerusi Parlimen P.100 Pandan, Selangor, Rafizi Ramli hanya membuat fitnah bagi menjatuhkan reputasi musuh politiknya.

Ini terbukti apabila, dia gagal menunjukkan bukti kukuh mengatakan Menteri Alam Sekitar dan Air Datuk Seri Tuan Ibrahim Tuan Man terlibat dalam menganugerahkan projek bernilai RM2 bilion ketika menjadi menteri kerajaan sementara.

Tuan Ibrahim yang juga Timbalan Presiden PAS dalam satu kenyataan hari ini (12 November 2022) berkata Rafizi memberitahu akan menjawab kenyataannya dan mengemukakan bukti kukuh tentang tuduhan dibuatnya.

“Namun, Rafizi telah membuat sidang media pada 11 November 2022 pada jam 10.30 pagi bertujuan kononnya untuk menjawab tuntutan yang saya kemukakan dan memberi bukti kukuh tentang tuduhan yang beliau lakukan terhadap saya.

“Bagaimanapun, terbukti bahawa sidang media tersebut hanya menguatkan lagi sangkaan ramai pihak bahawa Rafizi hanya membuat tuduhan palsu dan penyelewengan fakta berniat jahat untuk menjatuhkan reputasi saya,” katanya.

Tuan Ibrahim berkata dalam sidang media itu, Rafizi menyatakan bahawa surat bertarikh 7 Oktober 2022 dikeluarkan oleh Ketua Setiausaha Perbendaharaan kepada Ketua Setiausaha Kementerian Alam Sekitar dan Air (KASA) untuk memaklumkan keputusan Menteri Kewangan meluluskan Projek Rancangan Tebatan Banjir Sungai Langat 2 secara rundingan terus kepada Mangkubumi Sdn Bhd.

“Berdasarkan kepada Surat tersebut, adalah jelas bahawa kelulusan tersebut bukanlah dibuat oleh saya ataupun KASA. Surat tersebut dikeluarkan pada 7 Oktober 2022, sebelum Parlimen dibubarkan dan bukan semasa tempoh kerajaan sementara (caretaker).

“Sidang media yang dibuat oleh Rafizi juga gagal sama sekali mendedahkan bukti keterlibatan saya dalam kelulusan projek termasuk usaha saya atau KASA untuk menganugerahkan projek tersebut ketika kerajaan sementara (caretaker).

“Saya juga telah menyatakan dengan jelas bahawa saya tidak pernah berjumpa, berunding atau membuat apa-apa tindakan semasa tempoh kerajaan sementara (caretaker) ke arah menganugerahkan projek tersebut,” katanya lagi.

Oleh itu, Tuan Ibrahim berkata telah terbukti dengan jelas bahawa kenyataan Rafizi, termasuk sidang media itu adalah satu fitnah jahat bagi menghancurkan reputasi beliau dan PAS.

“Saya telah mengarahkan peguam saya, Tetuan Yusfarizal Aziz & Zaid untuk memfailkan saman fitnah terhadap Rafizi sebaik sahaja menerima jawapan bertulis daripada peguam Rafizi atau selepas tamatnya tempoh tujuh hari yang telah diberikan,” katanya.

Surat tuntutan kepada Mohd Rafizi bin Ramli telah dihantar oleh peguam, Tetuan Yusfarizal Aziz & Zaid pada 10 November 2022.

Tuntutan yang dikemukakan antaranya ialah Rafizi memberi akujanji bertulis untuk berhenti daripada mengeluarkan apa-apa kenyataan berkenaan tuduhan yang beliau lakukan kepada saya, dan membuat permohonan maaf dalam jangkamasa 7 hari daripada tarikh surat tersebut. Jangkamasa 7 hari akan berakhir pada 17 November 2022.


Majlis Peguam kecam Zahid, Tok Mat kerana kritik keputusan mahkamah

Majlis Peguam Malaysia mengecam Presiden UMNO Datuk Seri Ahmad Zahid Hamidi dan timbalannya Datuk Seri Mohamad Hasan yang membuat kenyataan berkaitan keputusan Mahkamah Persekutuan dalam rayuan terakhir Datuk Seri Najib Razak membabitkan sabitan hukuman kes penyelewengan RM42 juta dana SRC International Sdn Bhd.

Presiden Majlis Peguam Karen Cheah Yee Lynn berkata hakim dikehendaki melayan setiap orang dengan cara yang sama “sama ada dia adalah orang awam biasa, atau bekas perdana menteri”.

“Ia bukan tempat untuk ahli politik menyemai perbalahan dalam kalangan ‘rakyat’ dengan mengeluarkan kenyataan yang berpotensi mencemarkan nama baik sistem kehakiman pada mata orang ramai,” katanya dalam satu kenyataan.

“Hakim tidak bergantung kepada sesiapa melainkan undang-undang – bukan kepada ahli politik atau sebarang bentuk campur tangan luar – dan kritikan oleh ahli politik terhadap hakim untuk kepentingan mereka sendiri adalah tidak wajar dan mesti dielakkan dalam semua urusan,” tambahnya.

Sebelum ini, Zahid membuat catatan di laman Facebooknya mengatakan bahawa keputusan Mahkamah Persekutuan menolak permintaan Najib untuk mengemukakan bukti baharu dalam rayuan terakhirnya, boleh mencemarkan imej badan kehakiman.

Sehari sebelumnya, Mohamad yang juga pemimpin nombor dua UMNO telah membuat kenyataan yang sama, mengatakan “keadilan tergesa-gesa adalah keadilan terkubur”.

Mengulas lanjut, Cheah, bagaimanapun, berpendapat kedua-dua ahli politik itu gagal untuk menyatakan bahawa Mahkamah Persekutuan menolak permohonan Najib berdasarkan undang-undang dan duluan.

“Elemen penting ialah bukti yang ingin dikemukakan mestilah tidak ada pada perbicaraan,” katanya, sambil menambah bahawa mahkamah mendapati afidavit Najib gagal menyatakan dengan tepat apa bukti baharu yang sepatutnya dibuktikan berhubung pertuduhan terhadapnya.

Semalam, Majlis Peguam dalam satu kenyataan berasingan berkata sebarang percubaan yang dikatakan sebagai naratif bahawa Datuk Seri Najib Razak adalah mangsa dalam kes mahkamah SRC Internationalnya adalah “sangat jahat”

Cheah berkata ia adalah keputusan Najib sendiri untuk menukar peguamnya sendiri sehingga lewat ke dalam prosiding, sambil menyatakan bahawa ia adalah kali kedua bekas perdana menteri itu berbuat demikian semasa kes itu.

Semalam, Majlis Peguam Malaysia juga mencadangkan tindakan tatatertib diambil terhadap peguam tertentu yang pernah atau merupakan sebahagian daripada pasukan undang-undang dalam rayuan terakhir Najib.

Tanpa menamakan peguam terbabit, Cheah berkata peguam berkenaan telah bertindak “tidak profesional” ketika kes itu, yang telah menyaksikan beberapa siri liku-liku.

“Pelbagai percubaan untuk menjejaskan sistem kehakiman melalui strategi tidak bertanggungjawab itu adalah penyelewengan sistem keadilan kita dan penyalahgunaan proses mahkamah

“Peguam bela dan peguam cara yang terlibat dalam perbuatan sedemikian telah menjadikan diri mereka tidak profesional dan perlu menghadapi tindakan tatatertib,” katanya.


14 kematian, 141 pesakit kritikal

Jumlah kematian akibat komplikasi Covid-19 di seluruh negara meningkat kepada 31,882 apabila 14 lagi pesakit meninggal dunia semalam, semuanya ketika dalam rawatan di hospital.

Jumlah itu termasuk, 6,426 pesakit yang meninggal dunia sebelum sempat menerima rawatan di hospital atau dikategorikan sebagai kes ‘brought in death’ (BID). Bagaimanapun tiada kes BID dilaporkan semalam.

Statistik laman sesawang Covidnow kendalian Kementerian Kesihatan (KKM) menunjukkan lima negeri masing-masing mencatat dua kematian iaitu Johor, Perak, Selangor dan Terengganu.

Kedah turut merekodkan dua kes kematian menjadikan kumulatif di negeri itu sebanyak 2,185 kes, termasuk 324 kes BID.

Sehingga semalam Negeri Jelapang Padi itu merekodkan 173,690 kumulatif positif, dengan 169,564 pesakit telah sembuh dan 1,941 kes masih aktif.

Daripada jumlah kes aktif di Kedah, 1,329 pesakit menjalani kuarantin di rumah; 496 ditempatkan di PKRC; 107 dimasukkan ke hospital; dan sembilan dirawat di unit rawatan rapi (ICU), dengan empat daripadanya memerlukan alat bantuan pernafasan.

Sebanyak 17 daripada 280 kluster Covid-19 yang dikesan di negeri itu dilaporkan masih aktif dengan 13 daripadanya melibatkan kluster berkaitan pendidikan; import (tiga); dan satu kluster tempat kerja.

Sejak Februari tahun lalu hingga semalam seramai 1,575,802 atau 72.1 peratus daripada populasi di Kedah telah lengkap divaksinasi, 1,596,031 atau 73.0 peratus lagi menerima sekurang-kurangnya satu dos, dan 524,547 individu menerima dos penggalak.

Sementara iru, empat negeri – Melaka, Pahang, Sabah, dan Kuala Lumpur – masing-masing mencatat satu kematian, menurut KKM.

Tiada kes kematian dilaporkan di Kelantan, Negeri Sembilan, Perlis, Pulau Pinang, Sarawak, Labuan dan Putrajaya.

Untuk tempoh seminggu lalu, 28.0 peratus kematian di seluruh negara melibatkan pesakit berusia 80 tahun dan ke atas, diikuti 22.0 peratus (60-69 tahun); dan 19.0 peratus (70-79 tahun).

Sebanyak 16.0 peratus kematian lagi membabitkan individu berusia 50 hingga 59 tahun; diikuti 10.0 peratus (40-49 tahun); 3.0 peratus (30-39 tahun); dan 2.0 peratus (18-29 tahun).

Sehingga semalam, negara merekodkan 2,829,089 kumulatif kes positif, termasuk 15,454 kes import. Daripada kumulatif positif itu, seramai 2,753,119 pesakit telah sembuh, manakala kes aktif kembali meningkat kepada 44,088.

Daripada jumlah kes aktif itu, seramai 37,167 pesakit menjalani kuarantin di rumah; 3,890 ditempatkan di PKRC; 2,890 dimasukkan ke hospital; dan 141 pesakit dirawat di ICU dengan 62 daripadanya memerlukan alat bantuan pernafasan.

Sehingga semalam juga, negara berada pada tangga ketiga dalam kalangan negara-negara ASEAN dari segi catatan kumulatif kes positif selepas Indonesia dan Filipina, namun dari segi kadar kematian, Malaysia di tempat keempat di belakang Vietnam.

Pecahan kes negara-negara ASEAN sehingga 22 Januari 2022.


Chuping bakal jadi lembah tenusu

Memorandum kerjasama (MOC) antara Baladna Dairy Facility yang berpangkalan di Qatar dan Felcra Bhd yang ditandatangani pada 2019 telah membuahkan hasil dengan pembangunan projek tenusu berskala besar di Lembah Chuping, Perlis.

Menteri Kanan Perdagangan Antarabangsa dan Industri Datuk Seri Mohamed Azmin Ali berkata berdasarkan kerjasama strategik itu, projek tersebut menyediakan peluang besar kepada Malaysia dan Qatar untuk meningkatkan nilai dalam industri makanan Malaysia dan apa lebih penting lagi untuk memastikan keselamatan makanan di rantau ini.

“Di bawah usaha sama menarik Baladna, FGV Holdings Bhd dan Felcra, kerjasama ini akan membawa pelaburan, kepakaran dan teknologinya untuk meningkatkan pengeluaran susu segar semasa Malaysia selaras dengan Agenda Keselamatan Makanan Nasional kami yang bertujuan mengurangkan pergantungan Malaysia terhadap import tenusu.

“Pada masa yang sama, pelaburan RM2 bilion akan mewujudkan lebih 2,000 peluang pekerjaan dan meningkatkan daya saing industri tenusu tempatan,” kata Mohamed Azmin menerusi catatan di akaun Twitternya.

Terdahulu, Perdana Menteri Datuk Seri Ismail Sabri Yaakob dan Mohamed Azmin melawat Fasiliti Tenusu Baladna yang canggih, ia merupakan salah satu ladang lembu terbesar di Qatar.

Mohamed Azmin berkata kemudahan tenusu Baladna yang berkeluasan lebih dua juta meter persegi mempunyai kapasiti untuk menempatkan sehingga 24,000 ekor lembu dalam persekitaran yang selesa dan berhawa dingin.


MB Johor pula sokong pemilihan UMNO diadakan tahun ini

Gerakan ketua-ketua bahagian bagi mendesak pemilihan UMNO disegerakan bertambah rancak apabila Menteri Besar Johor Datuk Hasni Mohammad pula menyuarakan pandangan sama yang mahu ia diadakan tahun ini.

Hasni yang juga Ketua Bahagian UMNO Pontian berkata tidak ada halangan pemilihan UMNO diadakan tahun ini kerana parti itu sudah berpengalaman luas dalam mengendalikan pilihan raya parti.

“Mengikut perlembangan UMNO, setiap tiga tahun parti perlu mengadakan pemilihan. Perlembagaan juga membenarkan lanjutan selama 18 bulan atas sebab-sebab yang khusus seperti tahun-tahun pilihan raya, berlaku bencana dan sebagainya.

“Oleh itu, saya melihat tiada masalah dari segi pematuhan ketetapan yang dibuat atau terkandung dalam perlembagaan parti,” katanya dipetik Utusan Malaysia.

Hasni juga menolak dakwaan kononnya jika diadakan pemilihan parti ia akan merosakkan parti.

“UMNO sudah 75 tahun, dulu berlaku pemilihan yang sengit melibatkan tokoh-tokoh yang besar dalam parti. UMNO langsung tidak gentar berdepan dengan pertandingan sengit mana pun.

“Meskipun berlaku percanggahan pandangan dalam kalangan ahli, saya yakin pemilihan UMNO yang dijangka diadakan pada hujung tahun ini tidak akan memecah belahkan parti,” katanya.

Awal hari ini, Agenda Daily mendedahkan spekulasi bertiup kencang wujud gerakan sekumpulan ketua-ketua bahagian yang sedang merancang untuk mendesak Presiden UMNO, Datuk Seri Ahmad Zahid Hamidi meletakan jawatannya.

Difahamkan gerakan tersebut disusun selepas Zahid dilihat tidak mengendahkan desakan supaya pemilihan parti tersebut disegerakan.


Kedah, Perak catat 14 kematian

Tujuh puluh satu pesakit Covid-19 meninggal dunia dalam tempoh 24 jam semalam (Ahad, 20 Mac 2022), termasuk 26 kematian di luar fasiliti kesihatan sebelum dibawa ke hospital atau kes ‘brought in death’ (BID).

Jumlah kematian terbaharu itu menjadikan kumulatif sejak dua kematian pertama disebabkan Covid-19 dilaporkan pada 17 Mac 2020 lalu, meningkat kepada 34,400 kes, termasuk 7,225 kes BID.

Bagaimanapun, tiada maklumat sama ada 26 kematian di luar fasiliti kesihatan yang dilaporkan semalam turut melibatkan 264,985 pesakit positif Covid-19 yang diarah menjalani kuarantin di rumah kerana tidak menunjukkan gejala atau tidak memerlukan rawatan intensif.

Data laman sesawang CovidNOW hari ini menunjukkan Kedah dan Perak masing-masing merekodkan kematian tertinggi membabitkan 14 kes, dan Johor (11 kes).

Selangor pula mencatat tujuh kes kematian diikuti masing-masing lima kes di Kelantan, Pulau Pinang serta Sarawak; Negeri Sembilan (empat); masing-masing dua di Terengganu serta Kuala Lumpur; dan masing-masing satu di Melaka, dan Pahang.

Tiada kes kematian akibat Covid-19 dilaporkan di Perlis, Sabah, Labuan dan Putrajaya, semalam.

Sehingga semalam, Kedah mencatat kumulatif positif sebanyak 281,572 kes, dengan 257,455 pesakit telah pulih, 2,496 kes kematian, dan 21,621 kes aktif.

Seramai 21,016 pesakit di Kedah kini menjalani kuarantin di rumah; 105 ditempatkan di PKRC; 463 dimasukkan ke hospital; dan 37 pesakit dirawat di unit rawtaan rapi (ICU), dengan 13 daripadanya memerlukan alat bantuan pernafasan.

Sementara itu, Perak pula mencatat kumulatif positif sebanyak 178,795 kes, dengan 163,760 pesakit pulih, 1,732 kematian, dan 13,303 kes aktif.

Daripada jumlah kes aktif itu, seramai 12,534 pesakit menjalani kuarantin di rumah; 65 ditempatkan di PKRC; 678 dimasukkan ke hospital; dan 26 pesakit dirawat di ICU, dengan 20 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 20 Mac 2022.


Perkuburan Islam khusus untuk pesakit Covid-19 diteliti

Kerajaan sedia meneliti membuka tanah perkuburan Islam khas untuk pengebumian jenazah pesakit Covid-19 jika perlu, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Sehubungan itu katanya perkara berkenaan akan dibincang bersama Majlis Fatwa Kebangsaan dan mufti negeri-negeri terlebih dahulu bagi mendapatkan pandangan serta saranan berhubung keperluan itu.

“Kami perlukan dapatan dan perbincangan, setakat ini tumpuan adalah Wilayah Persekutuan Kuala Lumpur terlebih dahulu.

“Sekurang-kurangnya kami dapat memberi satu cara yang terbaik dalam menguruskan mereka yang meninggal dunia akibat Covid-19,” katanya kepada pemberita selepas menyampaikan sumbangan kepada 200 pengusaha kantin dan pekerja pembersihan secara pandu lalu anjuran Yayasan Dakwah Islamiah Malaysia (Yadim), di Port Dickson, hari ini.

Beliau berkata setakat hari ini, Yadim telah membelanjakan lebih RM1 juta bagi membantu rakyat di seluruh negara terutama yang terkesan akibat pandemik Covid-19 dengan kerjasama pelbagai pertubuhan bukan kerajaan.

Sementara itu, Zulkifli menasihatkan pihak yang mempunyai perbezaan pendapat dan idea agar tidak menggunakan media sosial sebagai medan bertelagah atau berdebat, sebaliknya perlu berdamai serta berunding secara baik.

“Saya yakin perkara sekusut mana pun akan dapat diselesaikan, justeru buanglah yang keruh dan ambil yang jernih. Sentiasalah bermaafan dan muhasabah diri, maka kita boleh ke depan terutama dalam memberi bantuan, menyampaikan dakwah sekali gus menyatukan ummah,” katanya.


Antivaksin serang kerajaan: Puad kata pelajar meninggal setelah divaksin

Kumpulan antivaksin Covid-19 hari ini mengambil kesempatan menyerang kerajaan, terutama Kementerian Kesihatan (KKM), susulan tindakan Ahli Majlis Tertinggi (MT) UMNO dari Johor mendakwa seorang pelajar meninggal dunia setelah menerima dos pertama vaksin Covid-19.

Datuk Puad Zarkashi memuat naik hantaran dalam Facebook beliau ketika menziarahi keluarga Allahyarham Siti Nurhayati Nabilah Abdullah, 14 tahun, pelajar Sekolah Menengah Kebangsaan Kolam Air, Batu Pahat.

“Menziarahi keluarga Allahyarhamah adik Siti Nurhayati Nabilah Abdullah 14 tahun yang meninggal dunia setelah menerima dos pertama vaksin COVID 19.

“Diharap KKM mengeluarkan keputusan post-mortem dengan telus dan segera. Allahyarhamah adalah pelajar di SMK Kolam Air Batu Pahat,” kata Puad dalam kiriman jam 1.56 petang tadi.

Sehingga berita ini ditulis, hantaran beliau mendapat 360 ulasan dan 317 perkongsian warganet.

Dalam komen mereka, ramai warganet mengecam kerajaan, KKM dan Menteri Kesihatan Khairy Jamaluddin berhubung langkah pemberian vaksin kepada remaja.

Malah, ada juga warganet yang menasihatkan ibu bapa yang lain supaya tidak membenarkan anak-anak mereka menerima suntikan vaksin Covid-19.

Ada juga warganet yang membuat andaian sudah mengetahui apa jawapan yang akan diberikan oleh KKM berhubung kematian pelajar itu.

Program Imunisasi Covid-19 Kebangsaan (PICK) Remaja dilancarkan sejak 20 September lalu membabitkan remaja berusia 12 hingga 17 tahun, menyusul PICK individu berusia 18 tahun ke atas.

Sehingga semalam, 43.4 peratus atau 1,367,216 remaja telah lengkap divaksin, manakala 80.2 peratus atau 2,524,156 remaja lagi menerima sekurang-kurangnya satu dos daripada vaksin dua dos.

Sebelum ini, kumpulan antivaksin melancarkan serangan terhadap kerajaan, termasuk menyebarkan maklumat palsu mendakwa ada pelajar dan guru yang meninggal dunia akibat suntikan vaksin Covid-19.

Susulan itu KKM membuat laporan polis supaya siasatan dapat dijalankan ke atas kumpulan dan individu yang menyebarkan maklumat tidak betul mengenai vaksin.


Pasport Zahid dibenarkan pulang sementara, permohonan kekal dipulangkan ditolak

Datuk Seri Ahmad Zahid Hamidi dibenarkan mendapat sementara pasportnya bagi membolehkannya memohon pasport diplomatik untuk menjalankan tugasan rasmi.

Bagaimanapun, permohonan Timbalan Perdana Menteri itu untuk kekal dipulangkan pasportnya sebelum ini ditolak Mahkamah Tinggi Kuala Lumpur walaupun atas alasan mendapat mandat daripada Perdana Menteri Datuk Seri Anwar Ibrahim untuk menjalankan tugas rasmi kerajaan campuran.

Pasport diplomatik diperlukan oleh pemimpin negara untuk melakukan perjalanan ke luar negara dan lawatan rasmi ke negara lain.

Keputusan pemulangan sementara itu dibuat semasa prosiding hari ini yang dipengerusikan Hakim perbicaraan, Datuk Collin Lawrence Sequerah.

Zahid sebelum ini menyerahkan pasportnya kepada mahkamah sebagai syarat untuk dibebaskan dengan ikat jamin.

Sambil diperhatikan Zahid dari kandang tertuduh, Sequerah berkata Perkara 8(1) Perlembagaan Persekutuan menyatakan bahawa semua individu adalah sama di sisi undang-undang.

Hakim itu berkata dalam kes di Mahkamah Persekutuan pada 2009 melibatkan R Sivarasa yang menentang Badan Peguam Malaysia, memutuskan kesaksamaan di sisi undang-undang bermaksud tiada sesiapa yang memiliki kesitimewaan dan mengatasi undang-undang.

Zahid diperintah untuk membela diri atas 47 pertuduhan rasuah, pecah amanah dan pengubahan wang haram membabitkan dana Yayasan Akalbudi.

Bagi 12 pertuduhan pecah amanah, Zahid didakwa menggunakan dana Yayasan Akalbudi untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman serta sumbangan kepada persatuan bola sepak Polis Diraja Malaysia (PDRM).

Bagi lapan pertuduhan rasuah, Zahid didakwa menerima suapan daripada tiga syarikat, iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd, sebagai dorongan untuk dirinya selaku Menteri Dalam Negeri ketika itu, bagi membantu syarikat berkenaan mendapatkan projek MyEG.

Beliau juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada kegiatan haram antara 29 Mac 2016 dan 11 April 2018.


Saksi kata nampak Bella baring atas lantai tanpa alas, kesan lecur di leher

Seorang saksi memberitahu Mahkamah Sesyen di sini bahawa dia nampak remaja perempuan sindrom down yang dikenali sebagai Bella baring di lantai bilik dobi di sebuah kondominium di Wangsa Maju tanpa dialas dengan selimut dan tilam selain terdapat kesan lecur pada leher mangsa.

Pegawai Penyelidik Undang-Undang di sebuah firma guaman Suhana Zam, 40, berkata ketika itu, dia ingin membuang sampah di bahagian bilik dobi tersebut pada kira-kira 4 pagi, lapor Bernama.

“Pada hari itu, saya telah melakukan kerja-kerja pejabat hingga jam 4 pagi. Semasa hendak membuang sampah, saya tidak membuka lampu.

“Saya tersepak Bella yang sedang baring di lantai bilik dobi dan saya terkejut serta tergamam kerana itu kali pertama saya melihat Bella berada dalam keadaan tersebut,” kata saksi pendakwaan kelapan itu berkata demikian ketika pemeriksaan utama oleh Timbalan Pendakwa Raya Nor Azizah Mohamad pada perbicaraan kes pengasas Rumah Bonda Siti Bainun Ahd Razali.

Nor Azizah: Kamu tersepak Bella dan apa tindakan kamu?

Suhana: Bella baring mengiring sebelah kiri, dia mengerekot, saya terlanggar tapi dia tidak terkejut pun. Saya terhenti 10 hingga 15 saat, saya pandang dia, saya tidak percaya (dengan) apa yang saya lihat.

“Lepas itu saya tutup dan kunci pintu, lampu ditutup dan masuk bilik untuk tidur. Saya cuba tidur tetapi tidak boleh sebab terbayangkan keadaan Bella.

“Ketika itu, kakak Haiza tidur sebelah saya dan saya cakap kepadanya ‘akak tahu Bella tidur di mana?’ namun saya tidak memberitahunya sebab ketika itu, Syahirah ada bersama kami,” katanya.

Suhana berkata dia menyaksikan insiden itu ketika menghadiri majlis sambutan Hari Raya bersama Siti Bainun serta penghuni unit kondominium tersebut dengan kakak angkatnya Haiza pada 21 Mei 2021.

“Saya tiba di sana dalam tengah hari dan merancang untuk duduk selama dua hari. Apabila saya masuk ke tempat itu, saya nampak Bella berdiri di tepi dinding menghadap meja makan dan terdapat kecederaan pada leher Bella iaitu kulitnya melecur serta merah-merah,” katanya sambil memaklumkan ketika jamuan Hari Raya itu, Bella berdiri di tepi peti ais dan hanya memakai kemeja T serta seluar.

“Ketika itu, Siti Bainun menyuruh seorang penghuni rumah yang dikenali sebagai Aida menukar pakaian Bella selepas Kak Haiza memanggil Bella untuk menyertai sesi bersalaman di ruang tamu… Saya dengar Bainun cakap betulkan butang baju tu, bagi tinggi sikit nanti orang nampak kata saya dera pula,” katanya sambil menambah mangsa kelihatan ceria dan tersenyum apabila dapat turut serta dalam sesi bersalaman itu.

Saksi itu juga berkata dia ada bertanya kepada Siti Bainun mengenai kecederaan Bella dan tertuduh memaklumkan bahawa mangsa ‘main simbah-simbah air panas’ dengan adik-beradiknya.

Nor Azizah: Siapakah yang dikatakan adik-beradik Bella?

Suhana: Aida dan Balqis tidak termasuk Yasmin, itu yang saya tahu. Saya cakap pada Siti Bainun takkan kau biar budak-budak bergaduh macam itu dan Siti Bainun menjawab ‘Saya tidak boleh nak buat apa sebab Aida kalau dah marah, hilang akal.’

Ketika tidur di kondominium itu pada April 2021, Suhana berkata Bella berdiri di tepi dinding dan kelihatan tidak ceria, bermuka masam serta tidak berani memandang ke arahnya namun dia tidak berkata apa-apa dan hanya menonton televisyen.

Disoal Nor Azizah berapa lama Bella berdiri di lokasi tersebut dan Suhana menjawab: Saya sampai di kondominium itu lebih kurang 9 malam dan masa saya sampai, Bella sudah berada di situ. Apabila saya nak masuk tidur pada pukul 12 tengah malam, Bella masih di situ. Saya nampak Bella sedih, takut, tidak bercakap dan hanya pandang lantai.

Nor Azizah: Kamu ada bertanya kepada Siti Bainun kenapa Bella begitu?

Suhana: Bella kena denda tetapi saya tidak tanya Siti Bainun, Bella didenda sebab apa.

Nor Azizah: Kamu tidur di kondo itu berapa malam?

Suhana: Saya tidur hanya semalam tapi Siti Bainun ajak saya ke rumah Zurianty kerana ada sambutan hari jadi Jane iaitu seorang daripada kanak-kanak di bawah jagaan Siti Bainun dan Bella tidak ikut serta ditinggalkan seorang diri di kondominium tersebut.

Saksi itu berkata dia juga pernah melihat Bella berdiri di tempat sama lebih sepuluh jam semasa ke kondominium tersebut untuk berbuka puasa dengan Siti Bainun di sebuah restoran di Chow Kit selain memaklumkan tertuduh telah memberikan kertas dan pensel untuk Bella melukis dari pagi sampai ke malam.

“Saya rasa keadaan itu tidak selesa dan saya lihat Bella sampai nak tertidur. Balqis kemudian menjerit dan beritahu Bella nak tertidur.

“Siti Bainun dari biliknya menjerit kuat gila sambil kata lukis dan Bella kemudian menyambung lukisannya,” kata beliau.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Izralizam Sanusi bersambung 13 Jun ini.


Bank Negara jangka ringgit tak cecah paras RM5 berbanding dolar

Ringgit tidak akan mencecah paras 5.0 berbanding dolar AS kerana Malaysia tidak mengalami sebarang bentuk krisis, kata Penolong Gabenor Bank Negara Malaysia (BNM) Adnan Mohamad Zahid.

Beliau berkata bank pusat tidak melihat sebarang trend membimbangkan atau tekanan spekulatif; jadi paras 5.0 sudah tentunya tidak akan berlaku dan tidak realistik, menurut laporan Bernama.

“Semasa kita mengalami penurunan paras daripada 2.5 kepada 3.0, dan kemudiannya 4.0, kita berada dalam krisis. Tetapi sekarang, kita tidak mengalami krisis.

“Oleh itu tidak ada sebab untuk terlalu memikirkan tentang paras dolar-ringgit,” katanya pada perbincangan panel bertajuk ‘Navigating Ringgit Exchange Rate Dynamics’ (Menangani Dinamik Kadar Pertukaran Ringgit).

Acara itu diadakan bersempena dengan Simposium Sasana BNM 2023 bertemakan Pembaharuan Struktur, Bagi Malaysia yang lebih Teguh, yang diadakan di sini, hari ini.

Adnan berkata walaupun bank pusat menyedari ada sesetengah orang yang mahu melabur di luar negara, pengeksport yang teragak-agak untuk membuat pertukaran asing, atau pengimport yang merancang membeli lebih pantas, ini akan diuruskan dengan baik mengikut  kemampuan BNM dalam menguruskan rizab.

“Sudah tentunya kita akan terus melihat pergerakan turun naik dalam ringgit-dolar, namun kita tidak nampak ringgit akan menuju ke arah tersebut (paras 5.0).

“Mungkin kita akan mencecah paras 4.0 jika kita boleh pulih dengan pantas, Kita boleh mencapai paras itu,” katanya.

Sementara itu, melihat kepada keseluruhan prestasi ringgit dalam kadar pertukaran efektif nominal  (NEER), Adnan berkata ringgit secara relatifnya agak stabil meskipun krisis siling hutang dan perbankan di Amerika Syarikat (AS) dan kelemahan ekonomi China, memandangkan hubung kait yang tinggi antara Malaysia dan China, dengan eksport ke China menyumbang 13.6 peratus daripada jumlah eksport Malaysia.

Beliau berkata pasaran kewangan tempatan masih kukuh kerana sebahagian besar pelabur negara terbatas dalam institusi rasmi, dana pencen, syarikat insurans dan syarikat pengurusan aset.

“Kebanyakan daripada mereka menguruskan portfolio mereka berbanding indeks bon global. Oleh itu penting bagi negara untuk meneruskan beberapa dasar dan melakukan pembaharuan yang perlu agar bon kita terus kekal menarik kepada pelabur asing,” katanya.

Sementara itu, ketua pasaran kewangan Standard Chartered Bank Malaysia Sylvia Wong berkata daripada perspektif sektor komersial dan swasta, Malaysia secara umumnya masih dianggap sebagai destinasi pelaburan yang baik bagi pelabur asing memandangkan antara lainnya lebihan akaun semasa dan perdagangan yang kukuh — eksport bernilai RM1.6 trilion pada 2022 –, kecairan fleksibel dalam pasaran modal dan mudah untuk menjalankan perniagaan di negara ini.

“Bagaimanapun, daripada perspektif pengurus wang, pendekatan biasanya lebih berjangka pendek dan bukannya berjangka sederhana dan panjang, yang mana pertama sekali, mereka cenderung melihat kepada pengambilan risiko, dan itu adalah keadaan makro.

“Sebagai contoh, krisis perbankan AS adalah pengelakan risiko. Keduanya mereka mengkaji pasaran sedang pesat membangun berbanding pasaran maju dan sama ada mereka boleh mendapatkan hasil dan pulangan yang lebih baik daripada pasaran sedang pesat membangun atau pasaran maju.

“Ketiganya, mereka akan melihat kepada pendapatan tetap atau ekuiti. Jadi, umumnya, pengurus wang cenderung melihat kepada ketiga-tiga faktor utama ini dan perbezaan antara satu dengan lain, bergantung kepada masa dan apa yang memacu aliran,” katanya.

Wong berkata sektor swasta berharapkan kepada kestabilan dan mahu eknonomi sebenar tumbuh pesat di samping dapat membantu industri lain turut berkembang.


Guan Eng menang kes saman terhadap dua akhbar bahasa Cina

Dua akhbar berbahasa Cina kalah dalam kes saman fitnah melibatkan bekas Menteri Kewangan Lim Guan Eng.

Pengerusi DAP itu sebelum ini menyaman China Press dan Guang Ming Daily dan Mahkamah Tinggi Georgetown mengarahkan mereka membayar ganti rugi RM150,OOO ekoran artikel fitnah diterbitkan kedua-dua akhbar itu.

Hakim Tun Majid Tun Hamzah semasa membacakan keputusan mahkamah itu berkata akhbar terbabit tidak mendapatkan maklumat daripada Guan Eng berhubung perkara sebenar sebelum menerbitkan laporan berhubung kenyataan dibuat ahli perniagaan yang diperintahkan membayar jumlah tunggakan cukai RM2.4 juta oleh Lembaga Hasil Dalam Negeri (LHDN).

Penerbit diperintahkan – Guang Ming Ribao dan The China Press Berhad – membayar RM120,000 sebagai ganti rugi dan RM30,000 sebagai kos.

Artikel diterbitkan dalam portal berita China Press, pada 13 Mei 2019, dan dalam penerbitan Guang Ming Daily dalam edisi cetak, sehari selepas itu.

Laporan itu berdasarkan sidang media dibuat ahli perniagaan berkenaan, Chang Wei Lu, yang juga bekas pemimpin Majlis Kaum Cina dan Dewan Perniagaan Cina di Pulau Pinang.

Berdasarkan dokumen mahkamah, Chang berkata, derma RM500,000 kepada Kolej Universiti Tunku Abdul Rahman “secara tidak sengaja” menimbulkan rasa tidak puas hati Guan Eng, yang dikatakan enggan memberi dana kepada institusi itu.

Pada masa sama, katanya, beliau dikenakan RM2.4 juta bayaran cukai oleh LHDN dan dilarang meninggalkan negara ini.

Guan Eng berhujah, kenyataan disiarkan menjadikan dirinya seperti menyalahgunakan kuasa sebagai Menteri Kewangan dan “salah guna” LHDN untuk mengambil tindakan terhadap Wei Lu.

Katanya, kenyataan dibuat itu “menjejaskan dengan teruk” peribadi, reputasi dan nama baik, sambil menambah China Press dan Guang Ming Daily sepatutnya mengangkat kewartawanan bertanggungjawab.

Kedua-dua penerbitan memberitahu mahkamah mereka ada mendapatkan komen daripada Guan Eng selepas artikel itu diterbitkan, namun beliau enggan mengulas.

K Simon Murali mewakili Guan Eng, manakala Yiew Voon Lee mewakili China Press dan Guang Ming Daily.


DUN Johor kemuka cadangan syarat calon pilihan raya kepada 18 tahun

Satu sidang khas Dewan Undangan Negeri (DUN) Johor akan diadakan segera bagi meminda Undang-Undang Tubuh Kerajaan Johor 1895, berkaitan menurunkan umur calon bagi kerusi DUN daripada 21 tahun kepada 18 tahun pada pilihan raya akan datang.

Menteri Besar Johor Datuk Hasni Mohammad berkata kerajaan negeri diminta mengambil tindakan berhubung pelaksanaan umur minimum calon 18 tahun, bagi kerusi DUN selaras dengan pindaan Seksyen 5 Jadual Kelapan Perlembagaan Persekutuan melalui Akta Perlembagaan (Pindaan) 2019 [Akta A1603].

“Amat wajar bagi maksud mematuhi Perlembagaan Persekutuan, dan untuk keseragaman syarat kelayakan menjadi calon bagi kerusi Parlimen dan kerusi DUN, pindaan kepada Undang-Undang Tubuh Kerajaan Johor 1895 untuk menurunkan umur minimum calon daripada 21 tahun kepada 18 tahun, dilaksanakan.

“Untuk tujuan itu, satu Sidang Khas DUN Johor akan diadakan seberapa segera bagi meminda Fasal 16 Bahagian Kedua Undang-Undang Tubuh Kerajaan 1895 bagi DUN selaras dengan Pindaan Seksyen 5 Jadual Kelapan Perlembagaan Persekutuan,” katanya lapor Bernama.

Hasni berkata demikian ketika ucapan penggulungan Belanjawan Johor 2022 pada hari terakhir Persidangan Keempat DUN Johor ke-14 hari ini.

Beliau berkata justeru itu, sekiranya terdapat sesuatu pilihan raya melibatkan kerusi Dewan Rakyat, maka calon yang telah mencapai umur kelayakan 18 tahun boleh mengambil bahagian dalam pilihan raya berkenaan.

Bagaimanapun, Hasni (BN-Benut) berkata sekiranya sesuatu pilihan raya itu melibatkan kerusi DUN, maka calon yang berumur 18 tahun masih belum boleh bertanding, sehingga pindaan kepada Undang-Undang Tubuh Negeri dipinda dan dikuatkuasakan.

“Jika Kerajaan Persekutuan meminda peruntukan-peruntukan perlu, adalah menjadi tanggungjawab kerajaan negeri untuk memastikan pindaan tersebut dipatuhi,” katanya.

Pada 24 Nov lepas, Perdana Menteri Datuk Seri Ismail Sabri Yaakob dilaporkan berkata semua Menteri Besar dan Ketua Menteri bersetuju meminda Undang-Undang Tubuh Kerajaan Negeri masing-masing, bagi membolehkan individu berusia 18 tahun menjadi calon pilihan raya umum, pilihan raya negeri dan pilihan raya kecil.

Ismail Sabri berkata perkara itu diputuskan dalam Mesyuarat Menteri Besar dan Ketua Menteri (MBKM) ke-137 pada 23 Nov.


Gesa Ismail Sabri percepat PRU makna UMNO tak sabar nak tukar PM

Sebaik saja menang bergaya dalam PRN Melaka, macam sudah tak sabar lagi UMNO mahu PRU15 diadakan dengan segera.

Timbalan Presiden UMNO, Mohamad Hasan berkata, beliau sudah pun memberitahu Perdana Menteri, Ismail Sabri Yaakob agar menimbang untuk membubarkan Parlimen dalam waktu terdekat ini.

Ini kerana katanya, berikutan kejayaan BN di Melaka, ia adalah keadaan yang cukup baik untuk disusuli dengan diadakan PRU15 pula.

Berkaitan gesaan Mohamad Hasan atau Tok Mat ini, saya sebelum ini pernah menulis bahawa kemenangan BN di PRN Melaka bukanlah kemenangan buat Ismail Sabri sebagai Perdana Menteri.

Sebaliknya, antara yang utama berhak mendakwa kemenangan itu sebagai kemenangan mereka ialah Presiden UMNO, Ahmad Zahid Hamidi, bekas Perdana Menteri, Najib Razak dan Tok Mat Hasan selaku Pengarah PRN Melaka.

Ismail Sabri malah akan terus terpencil dengan kemenangan BN secara solo ini kerana beliau sebelum ini bersungguh-sungguh menawarkan diri untuk menjadi pendamai bagi mencari titik kerjasama antara UMNO, Pas dan Bersatu.

Bermakna, idea UMNO mesti bekerjasama dengan Pas dan Bersatu yang cuba diusahakan oleh Ismail Sabri itu langsung tiada harga sekarang ini kerana telah terbukti bertanding solo pun BN mampu mencipta kejayaan cemerlang.

Malah Zahid Hamidi, Najib dan Mohamad Hasan yang sedari awal mempertahan keperluan BN bertanding solo ternyata tidak salah perkiraan dan sedang menjadi pujaan ahli-ahli akar umbi UMNO.

Untuk itu, gesaan Tok Mat agar PRU15 diadakan segera bukanlah sesuatu yang memeranjatkan.

Ternampak sekarang selepas kejayaan BN di Melaka, UMNO melalui Tok Mat sedang mempromosi kemenangan tersebut untuk agenda yang lebih besar iaitu menukar Ismail Sabri sebagai Perdana Menteri.

Ismail Sabri sebagai Perdana Menteri tidak dilihat mewakili keseluruhan wajah UMNO kerana sejak awal beliau lebih memihak kepada Mahiaddin dan Bersatu berbanding UMNO.

Oleh kerana Zahid Hamidi sedang berdepan perbicaraan di mahkamah, manakala Najib sudah dihukum bersalah dan ada lagi perbicaraan berkaitan 1MDB sedang berjalan, kedua-dua mereka tentu saja tidak sesuai dinamakan sebagai calon Perdana Menteri jika PRU15 diadakan sekarang ini.

Atas kapasitinya sebagai Timbalan Presiden UMNO dan Pengarah PRN Melaka yang berjaya mencipta kejayaan cemerlang buat BN, pastinya Mohamad Hasan adalah calon terbaik sekali untuk diketengahkan.

Selain itu, Mohamad Hasan juga mendapat sokongan akar umbi yang lebih kukuh berbanding Ismail Sabri yang kecenderungannya dilihat lebih condong untuk membawa Bersatu bekerjasama dengan UMNO berbanding keyakinan bergerak solo.

Dalam erti kata lain, secara tersiratnya Mohamad Hasan sedang menonjolkan dirinya sendiri untuk menjadi Perdana Menteri menggantikan Ismail Sabri di sebalik gesaannya agar dipercepatkan PRU15 itu.

Jika UMNO atau Mohamad Hasan mahu Ismail Sabri terus dikekalkan sebagai Perdana Menteri, beliau tidak perlu terlalu tergesa-gesa mendesak diadakan pilihanraya dengan segera.

Lagi pun, Ismail Sabri belum lagi mencecah tempoh 100 hari menikmati hari-hari penuh bahagia sebagai orang paling berkuasa di negara ini.

Shahbudin Husin
Pembaca Agenda Daily

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Buka kantin walaupun pelajar bukan Islam tak ramai: Menteri Pendidikan

Menteri Pendidikan kerajaan Pakatan Harapan-Barisan Nasional (PH-BN), Fadhlina Sidek mencadangkan semua kantin sekolah dibuka seperti biasa pada bulan Ramadan, walaupun terdapat bilangan murid bukan Islam yang sedikit.

Beliau menegaskan bahawa tiada keperluan untuk kantin sekolah ditutup kerana tidak mahu wujud lagi senario pelajar makan di dalam stor atau di tepi longkang.

“Yang kita hendak tegaskan ialah soal keperluan kita menyantuni kanak-kanak bukan Islam walaupun dalam bulan Ramadan… kerana ini adalah Kerajaan Madani, kerajaan inklusif, yang mana kedua-dua pihak perlu saling menghormati.

“Mereka yang berpuasa kena santuni yang tidak berpuasa, yang tidak berpuasa kena belajar menghormati mereka yang berpuasa.

“Justeru, saya menyarankan pengusaha kantin untuk terus buka kerana ada kanak-kanak di sekolah rendah yang tidak wajib lagi berpuasa,” katanya menurut BH.

Beliau berkata demikian ketika ditemui pemberita pada Majlis Penyerahan Pek Kembali ke Sekolah Yayasan PETRONAS 2023, di Sekolah Kebangsaan (SK) Pendidikan Khas Jalan Batu (L), di Kuala Lumpur, hari ini (22 Mac 2023).

Umat Islam Malaysia dijangka memulakan puasa Ramadan, esok. Penentuan tarikh puasa adalah berdasarkan ‘rukyah’ (melihat anak bulan) dan ‘hisab’ (pengiraan).

Mengulas lanjut, Fadhlina berkata, semua pihak perlu menjadi inklusif serta saling menghormati budaya dan agama satu sama lain.

“Oleh itu, tidak ada keperluan untuk (kantin sekolah) tutup. Saya sarankan terus buka dan (pengusaha kantin) berbincang dengan pihak sekolah sebab saya pasti ada juga kanak-kanak Muslim yang tidak berpuasa pada awal umur,” katanya.

Semalam, Setiausaha Agung Persatuan Pengusaha Kantin Sekolah Malaysia (PPKSM), Siti Normah Md Desa, dilaporkan berkata tidak wajar semua kantin sekolah beroperasi pada Ramadan kerana ada sekolah yang mempunyai pelajar bukan Islam tidak ramai, iaitu kurang 10 peratus.

Siti Normah berkata, KPM harus menyerahkan keputusan membuka kantin itu berdasarkan pertimbangan pihak pentadbiran sekolah dan pengusaha kantin mengikut keperluan pelajar.

Ini kerana jika kantin sekolah dibuka, pengusahanya perlu menanggung kos pengoperasian yang tidak boleh ditampung nilai jualan diperoleh.


Tiket waktu puncak Tebrau Shuttle JB ke Woodlands habis dijual

Tiket untuk perkhidmatan Keretapi Tanah Melayu Berhad (KTMB) bagi laluan Johor Bahru (JB) ke Woodlands di Singapura, pada waktu puncak, telah habis dijual.

Perkhidmatan tren yang dikenali sebagai Tebrau Shuttle itu akan disambung sembula mulai 19 Jun setelah digantung selama dua tahun, susulan pandemik Covid-19.

Laman web tiket KTM menunjukkan tiket JB Sentral-Woodlands telah habis dijual untuk perjalanan selepas jam 11.30 pagi Ahad – hari pertama perkhidmatan itu beroperasi semula – menurut laporan CNA.

Majoriti slot petang dan malam untuk setiap Ahad menjelang pertengahan Julai juga telah ditempah sepenuhnya.

Keadaan ini juga berlaku pada Isnin, 11 Julai, iaitu sehari selepas cuti umum Hari Raya Haji di kedua-dua belah Tambak.

Tiket juga terhad atau tidak tersedia untuk beberapa perkhidmatan Tebrau Shuttle pada awal pagi Isnin dari JB Sentral ke Woodlands.

Sementara itu, tiket bagi perjalanan Woodlands-JB Sentral, tidak tersedia pada petang Jumaat dan pagi Sabtu.

Tiket biasanya tersedia untuk kebanyakan masa dan hari bukan puncak lain, dengan pengembara pada masa ini boleh menempah perjalanan antara 19 Jun dan 18 Jul.


Pasukan pembela Najib selesai kemuka hujah rayuan

Pasukan pembelaan Datuk Seri Najib Razak hari ini selesai mengemukakan hujah di Mahkamah Rayuan, terhadap sabitan dan hukuman penjara serta denda ke atas bekas Perdana Menteri itu berhubung penyelewengan dana SRC International Sdn Bhd berjumlah RM42 juta.

Ini adalah cubaan pertama Najib selepas Mahkamah Tinggi Kuala Lumpur pada Julai tahun lalu menjatuhkan hukuman penjara 12 tahun dan denda RM210 juta ke atas beliau.

Beliau didapati bersalah terhadap tujuh pertuduhan pecah amanah, pengubahan wang haram serta menyalahgunakan kedudukan membabitkan wang berjumlah RM42 juta milik SRC.

Pasukan pembelaan sepatutnya selesai berhujah Khamis lalu, tetapi meminta masa tambahan sehingga hari ini untuk melengkapkan rayuan.

Pendengaran rayuan itu direkodkan selama 12 hari iaitu pada 5-8 April, 12-15 April dan 19-22 April ini.

Sementara pihak pembelaan dan pendakwaan diberi tambahan dua hari untuk menggulungkan hujah masing-masing.

Rayuan Najib sepatutnya didengar pada 15 Februari lalu, tetapi digantikan dengan tarikh baharu berikutan pelaksanaan Perintah Kawalan Pergerakan (PKP) 2.0.

Sepanjang prosiding enam hari, sejumlah 20 dokumen yang mengandungi lebih 2,000 muka surat berkaitan dengan rayuan diserahkan kepada mahkamah.

Bermula esok, Timbalan Pendakwa Raya, Datuk V Sithambaram akan memulakan hujah pendakwaan.

Prosiding itu akan didengar di hadapan tiga panel hakim yang dipengerusikan oleh Hakim Datuk Abdul Karim Abdul Jalil, serta Hakim Datuk Vazeer Alam Mydin Meera dan Hakim Datuk Has Zanah Mehat.

Sepanjang prosiding rayuan pasukan pembelaan, Mahkamah Rayuan diberitahu bahawa Najib tidak tahu wang dalam akaun bank beliau dipindah masuk daripada SRC International Sdn Bhd.

Ini kerana bekas Perdana Menteri itu, pada sepanjang masa percaya bahawa wang dalam akaun AmBank beliau adalah baki daripada sumbangan keluarga diraja Arab Saudi.

Antara lain, peguam Najib, Farhan Read turut memberitahu mahkamah sama, yang Hakim Mahkamah Tinggi Jenayah, Mohd Nazlan Mohd Ghazali yang menjatuhkan hukuman terhadap Datuk Seri Najib Tun Razak membabitkan pertuduhan dana SRC International Sdn Bhd bagaikan ‘terdorong’ untuk memutuskan anak guamnya itu bersalah.

Prosiding bersambung esok.


Bajet 2023: M40 masih tersisih? Mampukah mereka berdepan badai?

Pandemik Covid-19 yang menyerang negara telah mengakibatkan paras kemiskinan negara bertambah melebihi 230,000 isi rumah dengan Sabah, Kelantan dan Terengganu dicatatkan sebagai negeri yang mempunyai kadar pendapatan terendah pada 2020.

Lebih membimbangkan apabila 20 peratus kumpulan isi rumah M40 yang mempunyai pendapatan antara RM4,850 hingga RM10,959 telah beralih kepada B40, manakala 12.8 peratus golongan T20 yang mempunyai pendapatan RM15,000 ke atas bertukar status kepada M40.

Bahkan pandemik menyebabkan ramai diuji apabila hilang pekerjaan. Sejak itu, dalam media sosial, ramai mengajukan soalan bolehkah nasib kumpulan M40 terbela?

Isu ini timbul selepas ada antara mereka dikatakan sudah tertekan kerana permohonan untuk mendapatkan apa juag bantuan dipertikaikan kerana berada dalam kumpulan M40.

Inilah nasib yang dialami kumpulan M40. Mereka merupakan kumpulan pertengahan yang mempunyai pendapatan RM4,800 hingga RM10,970 dan paling ramai di Malaysia.

Bagi yang mempunyai perniagaan pula, sudah pasti ada yang terjejas apabila premis terpaksa ditutup, jika beroperasi sekalipun tidaklah serancak dulu sebelum wabak korona membadai negara. Tetapi inilah realiti yang perlu dihadapi.

Hakikatnya, mereka bukan tiada wang simpanan, tetapi kehidupan normal baharu ini sudah lama berlarutan memasuki tahun kedua, bukannya sebulan. Bukit sekiranya ditarah setiap hari juga lama-lama akan jadi rata.

Tanpa kita sedar, ada suami isteri yang tidak tidur malam mencari jalan untuk melunaskan pinjaman, membayar bil-bil dan mencari sesuap makanan untuk hari-hari mendatang yang belum tentu semakin kelam atau bertukar terang.

Mencongak jumlah kenderaan yang dimiliki, saiz rumah dan jawatan sebelum menghulurkan bantuan. Jangan dinafikan hak atau dihina orang yang sebelum ini dilihat berkemampuan.

Adalah lebih baik tutup mulut sekiranya tidak dapat membantu. Itu lebih molek daripada mempertikai bantuan yang diterima orang secara membabi buta tanpa usul periksa.

Tidak mustahil, di dalam rumah teres dua tingkat yang dilihat luarannya sempurna ada ketua keluarga yang sedang berkira-kira mengambil tindakan di luar jangka.


Projek ECRL di Taman Negeri Selangor ikut garis panduan, kata MRL

Malaysia Rail Link Sdn Bhd (MRL) mendakwa projek Projek Laluan Rel Pantai Timur (ECRL) di Selangor dijalankan mengikut garis panduan.

MRL merupakan pemilik projek laluan ECRL sedang berjalan di Taman Negeri Selangor yang mencetuskan kontroversi baru-baru ini selepas didakwa kumpulan alam sekitar terdapat aktiviti pembalakan haram di empat kawasan di sekitar Hutan Simpan Hulu Gombak dan Serendah.

“Bagi memelihara alam sekitar, projek ECRL sudah mematuhi garis panduan dan syarat, termasuk Penilaian Impak Alam Sekitar (EIA), Pelan Pengurusan Alam Sekitar (EMP) dan Pelan Kawalan Hakisan dan Endapan (ESCP), yang masing-masing dikeluarkan oleh Jabatan Alam Sekitar (JAS) serta Jabatan Pengairan dan Saliran (JPS),” kata MRL dalam satu kenyataan.

Katanya, sebagai pemilik projek dengan China Communications Construction (ECRL) Sdn Bhd (CCC-ECRL), yang menjadi kontraktor utama, ia sentiasa komited memenuhi semua keperluan dan peraturan ditetapkan oleh pihak berkuasa negeri untuk memelihara alam sekitar dan menjaga kepentingan orang awam.

MRL berkata, pihaknya bekerja rapat dengan pihak berkuasa dan agensi kerajaan di semua peringkat membabitkan projek yang berjalan di Selangor, termasuk Kerajaan Persekutuan, Kerajaan Selangor, Jabatan Perhutanan Negeri Selangor (JPNS), JAS dan Pihak Berkuasa Tempatan (PBT).

“Kerja pembinaan ECRL untuk Seksyen C2 ECRL (bagi jajaran Gombak-Serendah-Pelabuhan Klang yang secara keseluruhannya terletak di Selangor, dijalankan dengan teliti di bawah rundingan bersama komuniti tempatan dan pihak berkepentingan, serta mematuhi peraturan yang ditetapkan,” katanya.

MRL berkata, pihaknya serta CCC-ECRL turut mengambil pendekatan proaktif dengan mengadakan mesyuarat dan sesi libat urus dengan pihak berkuasa Selangor dan semua pihak berkepentingan projek ECRL.

Katanya, sesi berkenaan turut membabitkan penduduk yang tinggal berhampiran tapak kerja ECRL, bertujuan memastikan suara daripada pihak terjejas dan pendapat orang awam dipertimbangkan sepenuhnya bagi meminimumkan kesan terhadap alam sekitar dan impak sosial.

“MRL dan CCC-ECRL mengalu-alukan pandangan dan maklum balas daripada pihak berkepentingan berkenaan projek ECRL serta terbuka untuk mengadakan sesi libat urus dengan pelbagai pihak jika perlu.

“Sebarang cadangan boleh diajukan ke alamat e-mel [email protected],” katanya lagi.

Media sebelum ini melaporkan, sebuah NGO, Rimba Disclosure Project (RDP), mendedahkan berlaku pembalakan haram di empat kawasan di sekitar Hutan Simpan Hulu Gombak dan Serendah, kira-kira akhir tahun lalu dan awal bulan ini, dikatakan berkaitan dengan projek ECRL.


Pilih pemimpin beramanah, cekap

Pengerusi Perikatan Nasional (PN) Tan Sri Muhyiddin Yassin sekali lagi mengingatkan bangsa Johor supaya memilih pemimpin yang amanah untuk mentadbir kerajaan negeri, menjelang Pilihan Raya Negeri (PRN) Johor, esok.

Memberi contoh pemimpin UMNO dan Barisan Nasional (BN) yang tidak amanah setelah melakukan pelbagai penyelewengan, salah laku dan rasuah, Muhyiddin yang juga bekas Perdana Menteri berkata tidak ada pemimpin dan calon PN yang terlibat dengan rasuah.

Menurutnya untuk menjamin tidak ada rasuah dalam kalangan pemimpin PN jika mampu membentuk kerajaan negeri Johor, gabungan itu telah memastikan semua calonnya bersumpah dengan nama Allah, dan berikrar untuk menolak rasuah.

Ini bagi memastikan, jika PN menang dan membentuk kerajaan, maka pentadbiran negeri akan bebas daripada sebarang bentuk rasuah, katanya berucap pada ceramah PN di kawasan Dewan Undangan Negeri (DUN) Tangkak, hari ini.

“Jadi sebab itu bila kata nak bina sebuah kerajaan yang baik, kita perlukan pemimpin yang beramanah. Pemimpin yang baik. Pemimpin yang. bertindak cepat menolong rakyat,” katanya lagi.

Memberi contoh ketika beliau menjadi Perdana Menteri sebelum ini, Muhyiddin berkata beliau mengangkat sumpah 1 Mac 2020 dan terpaksa berdepan dengan pandemik Covid-19.

Menurutnya beliau terpaksa mengambil tindakan yang cekap dan pantas bagi mengekang penularan wabak itu sehingga terpaksa mengarahkan semua rakyat duduk di rumah dan melaksanakan Perintah Kawalan Pergerakan (PKP).

“Waktu itu berlaku satu musimbah yang tak pernah terfikir oleh kita iaitu pandemik Covid-19. Dan bila berlaku pandemik saya menjadi perdana menteri, saya kata tutup PKP… jangan pergi ke mana-mana.

“Hakikatnya ialah tindakan yang terpaksa saya ambil untuk melindungi supaya nyawa rakyat Malaysia tidak terkorban oleh Covid-19. Wakil itu tak ada penawar. Tak ada ubat pun. Tak ada vaksin, dan terpaksa kita ambil tindakan untuk menolong supaya jangan banyak nyawa orang-orang kita terkorban.

“Apabila dikenakan PKP… tak boleh berniaga, tak boleh bekerja, duduk di rumah, tak boleh buka kilang, tak boleh buat kerja di ladang. Semua tak boleh… bila tak boleh saya terpaksa bantu rakyat. Hantar bahan-bahan makanan berbakul-bakul… sampai hari ini pun masih lagi dihantar bekalan bahan makanan kerana tidak mahu rakyat Malaysia mati kebuluran.

“Alhamdulillah kini kita akan kembali semula kepada kehidupan hampir normal walaupun masih perlu memakai pelitup muka. Perdana Menteri telah mengumumkan sempadan akan dibuka semula.

“Saya mempengerusikan Majlis Pemulihan Negara telah mendesak supaya sempadan negara dibuka semula untuk memulihkan ekonomi… dan itu yang kerajaan Perikatan Nasional lakukan,” katanya.

Pada masa sama Muhyiddin sekali lagi mengajak bangsa Johor supaya berhijrah daripada keburukan kepada kebaikan dengan memilih Perikatan Nasional.

“Hijrah tinggalkan UMNO dan BN, sertai Perikatan Nasional. Tinggalkan yang buruk dan pergi kepada yang lebih baik. Itu yang penting,” katanya.


Lonjak ekonomi menerusi pelaburan dalam sektor strategik baharu

Malaysia mampu membina semula kekuatan dan melonjakkan ekonomi negara menjadi lebih baik sekiranya sektor strategik baharu dapat diteroka dalam kalangan pelabur asing seterusnya menjadikannya sebagai rantaian bekalan global.

Pengerusi Majlis Pemulihan Negara (MPN) Tan Sri Muhyiddin Yassin berkata antara sektor strategik baharu yang boleh dibangunkan dengan lebih erat ialah ekonomi digital, kesihatan awam dari segi penyelidikan penyediaan pandemik masa depan, peralatan perubatan, perubatan, kelestarian alam sekitar serta pertahanan dan keselamatan.

“Saya melihat lebih banyak ruang dan peluang untuk syarikat dari negara seperti United Kingdom (UK) untuk masuk dan melabur di Malaysia bukan sahaja dalam sektor yang sudah dipelopori tetapi juga sektor strategik yang baharu.

“Ini juga selari dengan perbincangan Menteri Kanan Perdagangan Antarabangsa dan Industri Datuk Seri Mohamed Azmin Ali dalam misi perdagangan beliau ke UK pada Oktober lepas apabila beliau telah memaklumkan hasrat syarikat dari UK untuk melabur sebanyak RM800 juta di Malaysia,” katanya lapor Bernama.

Beliau berkata demikian kepada pemberita selepas mengadakan pertemuan khas bersama British Malaysia Chamber of Commerce (BMCC) hari ini.

Katanya dalam MPN menyusun strategi untuk memastikan pemulihan negara didorong oleh pertumbuhan, pelaburan termasuk pelaburan langsung asing (FDI) itu penting untuk memastikan sektor strategik ekonomi negara seperti sektor pembuatan dan sektor perkhidmatan dapat terus berkembang.

“Ia juga bagi menjana peluang pekerjaan dan meningkatkan pendapatan untuk lebih ramai rakyat Malaysia.

“Dalam bergerak ke hadapan, proses pemulihan negara kita perlu terus berusaha meyakinkan pelabur mengenai prospek ekonomi Malaysia,” katanya.

Mengenai pertemuan khas yang berlangsung selama kira-kira dua jam itu, Muhyiddin berkata perbincangan seperti ini amat penting untuk mendengar buah fikiran dan bertukar pendapat dengan pemain industri termasuk syarikat antarabangsa yang telah melabur di Malaysia dalam pelbagai sektor termasuk sektor pembuatan, perkilangan, petroleum, pertahanan, kewangan dan kesihatan.

“Ramai wakil daripada syarikat-syarikat besar dari UK yang hadir pada pagi ini membuktikan bahawa mereka berminat untuk mengetahui mengenai perkembangan proses pemulihan negara dan yakin bahawa prospek ekonomi Malaysia ke hadapan itu adalah cerah.

“Banyak perkara telah dikemukakan kepada saya dan saya telah minta BMCC untuk mengemukakan laporan dan cadangan. Saya akan memberikan ruang untuk mereka bentang dalam Majlis Pemulihan Ekonomi dan mungkin ada perkara yang boleh kita berikan perhatian dan laksanakan,” katanya.

Antara cadangan yang dikemukakan BMCC termasuklah insentif pelaburan, bantuan kos perniagaan, menyegerakan proses pengambilan pegawai dagang dalam sektor minyak dan gas.

Dalam pada itu, Muhyiddin berkata hubungan dagang antara Malaysia dan UK adalah satu hubungan strategik yang penting untuk kedua-dua negara.

“Malaysia merupakan rakan dagang kedua terbesar UK dalam kalangan negara-negara ASEAN. Sebelum pandemik pada 2019, nilai FDI dari UK ke Malaysia adalah sebanyak £3.7 bilion tetapi pada 2020, UK tidak berada dalam senarai Top 10 FDI ke Malaysia,” katanya.

Ditanya sama ada peningkatan kes harian dan Covid-19 menjejaskan proses pemulihan negara, beliau berkata setakat ini, ia tidak memberi kesan kepada proses pemulihan.

“Memang ada peningkatan kes harian tetapi ini kategori satu, dua dan tiga… yang serius tidak begitu besar.

“Namun, ini juga perkara penting untuk diambil perhatian supaya kita tidak lupa untuk patuh kepada prosedur operasi standard termasuk penjarakan fizikal,” katanya.


Najib sendiri serah cek RM1 juta kepada Shahrir, beritahu saksi

Pegawai penyiasat Suruhanjaya Pencegahan Rasuah Malaysia (SPRM) memberitahu Mahkamah Tinggi Kuala Lumpur hari ini (Rabu, 14 Disember 2022) bahawa siasatannya mendedahkan Datuk Seri Najib Razak sendiri memberikan cek RM1 juta itu kepada Tan Sri Shahrir Ab Samad pada 2013.

Penolong Penguasa SPRM Nurzahidah Yacop, 35, berkata bekas Perdana Menteri itu juga yang menulis dan menandatangani cek AmIslamic Bank sebelum memberikannya kepada Shahrir ketika mereka berada di Pejabat Perdana Menteri di Putrajaya pada 27 November 2013.

Nurzahidah berkata pada hari berikutnya, terdapat deposit RM1 juta dalam akaun Public Bank Shahrir dan beberapa pengeluaran dibuat daripada akaun itu melibatkan RM997,285 antara 2 Disember 2013 dan 31 Mac 2014.

“Daripada jumlah pengeluaran itu, RM543,800 digunakan untuk melaksanakan Projek Pemulihan Perumahan (Seri Anugerah) Puri Langkasuka di Larkin, Johor Bahru, dan RM10,000 untuk UMNO cawangan Taman Kebuh Teh.

“Selain itu, sejumlah RM443,485 dipercayai telah dikeluarkan untuk kegunaan peribadinya (Shahrir) termasuk RM200,000 yang dipindahkan ke dalam akaun simpanan tetap Public Bank milik isterinya Shahrizan Abdullah dan anak perempuannya Marisa Diyana, RM115 ,000 telah dipindahkan ke dalam akaun simpanan tetap Shahrir di Maybank dan RM118,485 lagi ke dalam akaun Sutera Auto Sdn Bhd,” katanya menurut laporan Bernama.

Nurzahidah berkata demikian ketika membaca keterangan saksinya pada perbicaraan bekas Ahli Parlimen Johor Baru itu yang didakwa gagal mengisytiharkan RM1 juta yang diterima daripada Najib kepada Lembaga Hasil Dalam Negeri (LHDN).

Pada 8 Ogos lalu, saksi ke-7 pendakwaan, eksekutif akaun Sutera Auto Sdn Bhd, Rozana Khalid, 43, memberitahu mahkamah bahawa Shahrir membeli sebuah kereta Honda Civic Hybrid, bernilai RM118,485, dan menyelesaikan pembayaran hanya menggunakan satu cek, pada 21 Disember , 2013.

Sementara itu, Nurzahidah berkata siasatan juga mendapati Shahrir tidak pernah mengisytiharkan menerima dana itu walaupun ia disifatkan sebagai pendapatannya.

Beliau berkata ia disahkan oleh maklumat percukaian Shahrir bagi tahun 2013 hingga 2018 bahawa tiada perisytiharan pendapatan melebihi RM1 juta dalam Borang BE yang dikemukakan oleh bekas pengerusi Felda itu.

Shahrir, 72, didakwa melakukan pengubahan wang haram, dengan tidak menyatakan pendapatan sebenar dalam Borang Nyata Cukai Pendapatan bagi Tahun Taksiran 2013, yang merupakan pelanggaran Seksyen 113(1)(a) Akta Cukai Pendapatan 1967, mengenai RM1 juta, dipercayai daripada aktiviti yang menyalahi undang-undang, yang diterima daripada Najib melalui cek.

Dia didakwa melakukan kesalahan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014.

Pertuduhan, didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, memperuntukkan hukuman denda maksimum RM5 juta, atau penjara sehingga lima tahun, atau kedua-duanya. jika didapati bersalah.

Perbicaraan, di hadapan Hakim Datuk Muhammad Jamil Hussin bersambung esok.


Kenderaan berperisai iring PM ke mesyuarat MT UMNO?

Kehadiran Kenderaan Pelindung Serang Hendap Kebal Periuk Api (MRAP) di Pusat Dagangan Dunia (WTC) di Kuala Lumpur, menimbulkan kehairanan ramai, tatkala Majlis Tertinggi (MT) UMNO mengadakan mesyuarat tergempar malam ini.

MRAP itu dikatakan tiba serentak dengan kehadiran Perdana Menteri Datuk Seri Ismail Sabri Yaakob ke mesyuarat berkenaan sebelum dipakir di kawasan meletak kenderaan di dalam bangunan WTC.

Walaupun, secara umumnya Perdana Menteri sentiasa dilindungi pasukan keselamatan, namun jarang kelihatan MRAP turut menyertai konvoi beliau ketika hadir di mana-mana mesyuarat UMNO.

Ismail Sabri sebelum ini tidak hadir pada Taklimat Khas Presiden di WTC petang tadi kerana mempunyai program lain yang dirancang lebih awal di kawasan Parlimennya di Bera, Pahang.

Terdahulu, Setiausaha Agung UMNO Datuk Seri Ahmad Maslan dalam ciapan Twitternya berkata, mesyuarat MT yang bermula jam 8.30 malam ini dipengerusikan Presiden parti Datuk Seri Ahmad Zahid Hamidi.

Ketika berucap pada taklimat itu, Zahid berkata desakan supaya Parlimen dibubarkan segera akan dibincangkan dalam mesyuarat MT malam ini.

“Malam ini ada mesyuarat MT. Kami semua akan mesyuarat MT. Kami akan bawa mandat hari ini dalam mesyuarat MT.

“Rakan-rakan MT, lihat sendiri dukungan ahli UMNO dari seluruh negara ini,” kata Zahid lagi.


Setakat ini, UMNO ambil haluan kekal bergerak solo: Mat Maslan

UMNO kekal dengan pendirian untuk bergerak solo pada pilihan raya umum ke-15 (PRU-15) tanpa sebarang kerjasama dengan mana-mana parti luar daripada Barisan Nasional (BN), kata Datuk Seri Ahmad Maslan.

Setiausaha Agung UMNO itu berkata setakat ini tiada keputusan dibuat berhubung hala tuju dengan PAS dalam Muafakat Nasional (MN) dan selagi tiada ketetapan terbaharu dibuat mereka akan kekal bergerak solo.

“Namun apabila sudah ada keputusan muktamad dibuat nanti, UMNO setiap negeri mestilah patuh terhadap ketetapan itu.

“Setakat ini, UMNO mengambil haluan seperti apa yang berlaku pada PRN Melaka dan Johor apabila UMNO dan Barisan Nasional (BN) bergerak solo sehinggalah satu keputusan muktamad dicapai nanti,” katanya dipetik laporan BH.

Ahmad menjelaskan tindakan PAS bersama dengan Perikatan Nasional (PN) dan bekerjasama dengan Bersatu menyebabkan parti itu tidak lagi mahu meneruskan sebarang perbincangan dengan menyifatkan hubungan tersebut tidak lagi subur.

“MN belum mati namun tidak subur kerana kejadian (pada PRN) Melaka dan Johor, apabila PAS memilih bersama dengan BERSATU walaupun UMNO sudah membuat tawaran.

“Untuk suburkan kembali (MN) pun kita tak buat keputusan lagi pada mesyuarat Majlis Tertinggi (MT).

“Ini kerana apa-apa keputusan besar perlu dibuat oleh MKT. Setakat ini, masih belum ada sebarang perbincangan, malah mesyuarat baru-baru ini tidak dibangkitkan mengenai perkara itu,” katanya ketika ditemui pada Majlis Rumah Terbuka Aidilfitri Ahli Parlimen Pontian,” katanya lagi.

Terdahulu, Setiausaha Agung PAS, Datuk Seri Takiyuddin Hassan dilaporkan berkata penyatuan ummah menerusi MN yang digagaskan oleh PAS dan UMNO disifatkan sebagai formula terbaik.

Takiyuddin dilaporkan berkata, ini kerana penyatuan ummah itu bukan hanya terhad kepada parti tertentu sahaja, sebaliknya ia boleh disertai oleh mana-mana parti politik, pertubuhan bukan kerajaan (NGO) atau individu yang mempunyai matlamat sama iaitu ke arah penyatuan ummah seperti yang termaktub dalam piagam itu.

Oleh sebab itu, PAS dilaporkan masih lagi menyeru supaya penyatuan ummah ini membabitkan semua pihak terutamanya parti Melayu Islam, parti bumiputera dan juga parti bukan Melayu yang tidak ekstrem sebagaimana yang disebut oleh Presiden PAS, Tan Sri Abdul Hadi Awang.


Kalah teruk PRU-15, Mahfuz dilantik Pengerusi LPP baharu

Datuk Mahfuz Omar dilantik sebagai Pengerusi Lembaga Pertubuhan Peladang (LPP) baharu berkuat kuasa Isnin ini.

Calon Parti Amanah itu kalah teruk semasa Pilihan Raya Umum Ke-15 (PRU-15) lalu di kerusi Parlimen Pokok Sena dengan majoriti 31,751 merupakan lantikan politik terkini yang diumumkan kerajaan campuran dipimpin Datuk Seri Anwar Ibrahim.

Selain Mahfuz, Ahli Dewan Undangan Negeri (ADUN) Permatang Pasir, Muhammad Faiz Fadzil, pula dilantik sebagai Pengerusi Lembaga Kemajuan Ikan Malaysia (LKIM).

Turut dilantik ialah Sheikh Umar Bagharib Ali sebagai Pengerusi Lembaga Perindustrian Nanas Malaysia (LPNM), Dr Azman Ismail sebagai Pengerusi Institut Penyelidikan dan Kemajuan Pertanian Malaysia (MARDI) serta Aminuddin Zulkipli sebagai Pengerusi Lembaga Pemasaran Pertanian Persekutuan (FAMA).

Semua pelantikan itu diumumkan Menteri Pertanian dan Keterjaminan Makanan, Datuk Seri Mohamad Sabu menerusi satu kenyataan hari ini.

“Sukacita dimaklumkan bahawa pelantikan pengerusi bagi lima Badan Berkanun Persekutuan di bawah Kementerian Pertanian dan Keterjaminan Makanan (KPKM), dipersetujui oleh Perdana Menteri, Datuk Seri Anwar Ibrahim.

“Pelantikan ini berdasarkan pengalaman luas mereka dalam pelbagai bidang termasuk dasar, pengurusan, pentadbiran dan perkhidmatan. Semua pelantikan ini berkuat kuasa 15 Mei 2023,” katanya dipetik laporan BH.

Mohamad berkata, beliau yakin dengan pengetahuan, kredibiliti dan pengalaman dimiliki mereka dalam menerajui serta menggalas amanah dan tanggungjawab dalam menyokong memastikan pembaharuan selari dengan aspirasi Malaysia Madani.

“Tahniah saya ucapkan kepada semua yang dilantik,” katanya.


Pengurus bank sahkan RM1 juta diterima Sharir daripada Najib

Seorang pengurus bank, hari ini, memberitahu Mahkamah Tinggi Kuala Lumpur bahawa Tan Sri Shahrir Ab Samad menerima sekeping cek bernilai RM1 juta daripada bekas Perdana Menteri, Datuk Seri Najib Razak, sembilan tahun lalu.

Pengurus Cawangan Ambank (M) Berhad, Jalan Raja Chulan, R Uma Devi, 43, yang mengesahkan perkara itu berkata, cek itu dikeluarkan oleh Najib sendiri atas nama bekas Pengerusi FELDA berkenaan pada 27 November 2013 dan ‘clear’ (lulus) pada keesokan harinya, lapor Bernama.

Beliau berkata demikian semasa pemeriksaan utama oleh Timbalan Pendakwa Raya, Rasyidah Murni Azmi pada perbicaraan kes bekas Ahli Parlimen Johor Bahru itu, yang berdepan pertuduhan gagal mengisytiharkan RM1 juta yang diterima daripada Najib kepada Lembaga Hasil Dalam Negeri (LHDN).

“Berdasarkan salinan penyata bank Datuk Seri Najib, baki wang untuk bulan November 2013 adalah berjumlah RM48,273,239.26, manakala baki yang tinggal pada 30 November 2013 adalah RM36,922,068.26. Pada 28 Nov 2013, terdapat pengeluaran berjumlah RM1 juta daripada akaun itu,” kata saksi pendakwaan ke-12 itu.

Bagaimanapun, Uma Devi berkata, akaun bank milik Najib itu, yang dibuka pada 31 Julai 2013, ditutup pada 9 Mac 2015 atas sebab yang tidak dinyatakan.

“Baki dalam akaun itu bersama dua lagi akaun beliau yang lain ialah sebanyak RM103,361.17 dikeluarkan menerusi cek atas nama Ihsan Perdana Sdn Bhd,” katanya.

Shahrir, 72, didakwa membabitkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim, di sini pada 25 April 2014, mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Perbicaraan di hadapan Hakim Datuk Muhammad Jamil Hussin bersambung 5 September ini.


Ismail Sabri jawab ‘satu undi untuk PH, satu undi untuk DAP’

Pemimpin dua gabungan parti politik di negara ini yang berseteru – Barisan Nasional dan Pakatan Harapan – saling kata mengata dalam menasihatkan pengundi, menjelang Pilihan Raya Umum Ke-15 (PRU-15) pada 19 November ini.

Terdahulu, pemimpin PH daripada PKR R Sivarasa berkata setiap undi yang diberikan kepada calon BN adalah sama dengan memberikannya kepada Presiden UMNO Datuk Seri Ahmad Zahid Hamidi.

Sehubungan itu, Sivarasa yang juga penyandang kerusi Parlimen P.107 Sungai Buloh, Selangor, tetapi tidak diturunkan dalam PRU-15 kali ini, menasihatkan pemilih tidak mengundi calon BN yang bertanding di situ, Khairy Jamaluddin, yang juga Menteri Kesihatan.

Dengan kempen PRU-15 bermula pada Sabtu, 5 November 2022, setelah penamaan calon selesai, Sivarasa berkata undi kepada Khairy daripada UMNO sebenarnya adalah undi untuk parti itu dan Zahid, yang masih berdepan pelbagai pertuduhan jenayah, termasuk rasuah di mahkamah.

Bagaimanapun, hari ini (9 November 2022), Naib Presiden UMNO Datuk Seri Ismail Sabri Yaakob pula menterbalikkan pandangan mengenai kritikan bahawa memilih BN bersamaan mengundi Zahid menjadi Perdana Menteri.

“Walaupun calon (PH) Melayu (di Ayer Htam), di belakang dia DAP.

“Satu undi untuk PH, satu undi untuk DAP. Jangan kita jatuh untuk helah dia.

“Untuk sekat kemaraan DAP kita mesti kalahkan calon PH di mana saja kita berada,” katanya menurut Mkini ketika ketika berucap pada majlis perjumpaan BN di Ayer Itam, Johor.

PH meletakkan Ahli Jawatankuasa Pusat DAP Sheikh Omar Bagharib Ali untuk berdepan penyandang kerusi Parlimen Ayer Itam, Presiden MCA Ayer Hitam, Wee Ka Siong, serta calon Perikatan Nasional, Muhammad Syafiq A Aziz.


Saksi kes 1MDB nafi dipaksa beri keterangan terhadap Najib

Tidak ada paksaan diberikan terhadap bekas Ketua Pegawai Kewangan (CFO) Azmi Tahir bagi memberikan keterangan melibatkan kes perbicaraan 1Malaysia Development Berhad (1MDB) yang dihadapi Datuk Seri Najib Razak.

Azmi memberitahu dalam Mahkamah Tinggi semasa perbicaraan salahguna kuasa dan pengubahan wang haram hari ini menafikan menafikan namanya dikeluarkan daripada tuntutan mahkamah kerana beliau akan memberi keterangan yang boleh mensabitkan Najib.

Azmi, yang memegang jawatan CFO dari 2012 hingga 2017, berkata beliau hanya dipanggil polis dan Suruhanjaya Pencegahan Rasuah Malaysia (SPRM) untuk direkodkan kenyataannya.

Beliau dipanggil untuk membantu siasatan polis dan SPRM dari 2015, tetapi “tidak tahu mengapa tiada tuduhan terhadap saya”, katanya menurut laporan BH.

“Bekas Ketua Pegawai Eksekutif saya (Mohd Hazem Abdul Rahman dan Shahrol Azral Ibrahim Halmi) dan pengarah juga tidak didakwa,” kata Azmi menjawab soalan peguam Najib, Hariharan Tara Singh.

Pihak pembelaan menyoal Azmi sama ada tuduhan jenayah telah difailkan terhadapnya, sambil menyatakan bahawa beberapa bekas kakitangan 1MDB, termasuk peguam am Loo Ai Swan serta eksekutif Tang Keng Chee dan Geh Choh Heng, didakwa secara “in absentia”.

Hariharan berkata, Geh, timbalan Azmi, didakwa atas tuduhan pecah amanah jenayah (CBT) berhubung pemindahan USD125 juta kepada Good Star, sebuah syarikat yang dikawal oleh ahli perniagaan yang diburu, Low Taek Jho, juga dikenali sebagai Jho Low.

Low dan pembantunya, Tan Kim Loong, turut didakwa.

“Adakah anda mengetahui butiran tuduhan Terence (Geh)?” tanya Hariharan.

Azmi menjawab: “Saya tidak tahu secara spesifik tuduhan itu dan tidak boleh memberi komen.”

Hariharan kemudian cuba bertanya kepada Azmi mengenai tuduhan pengubahan wang haram Low, tetapi Hakim perbicaraan Collin Lawrence Sequerah mencelah dengan berkata, Azmi tidak mempunyai sebarang pengetahuan mengenai tuduhan itu.

Azmi berkata, beliau hanya membaca dalam laporan media bahawa 1MDB telah memfailkan saman terhadapnya dan beberapa individu lain tahun lepas.

“Saya tidak pernah menerima salinan tuntutan mahkamah,” katanya.

Dalam tuntutan itu, kerajaan, melalui 1MDB dan anak syarikatnya, mendakwa beberapa individu melakukan salah nyata ‘fraud’, pelanggaran tugas, pelanggaran kewajiban berkanun dan pengayaan tak patut.

Pada mulanya Azmi, Hazem, Shahrol, bekas pengarah Che Lodin Wok Kamaruddin, Ismee Ismail, Ong Gim Huat dan Ashvin Jethanand Valiram serta Najib, Loo, Tang, Geh, Vincent Koh Beng Huat, Nik Faisal Ariff Kamil, Kelvin Tan dan Radhi Mohamad dinamakan sebagai defendan.

Bagaimanapun, Azmi serta bekas CEO dan pengarah digugurkan daripada tuntutan itu.

Hariharan: Bolehkah anda mengesahkan bahawa 1MDB pada mulanya mahu menuntut lebih USD3.5 bilion daripada anda dan yang lain?

Azmi: Ya, seperti yang dinyatakan dalam dokumen mahkamah.

Hariharan: Saya tegaskan bahawa nama anda dikeluarkan kerana anda akan memberi keterangan yang boleh mensabitkan Datuk Seri (Najib)?


Pembangkang tidak boleh berpecah kerana yang untung BN: Dr M

Tun Dr Mahathir Mohamad menyifatkan perpecahan dikalangan parti pembangkang akan menyebabkan Barisan Nasional (BN) akan untung dan menggesa supaya pakatan baharu diwujudkan sebelum Pilihan Raya Umum Ke-15 (PRU-15).

Pengerusi Pejuang itu mengakui kekalahan semasa Pilihan Raya Negeri (PRN) Johor pada 12 Mac lalu disebabkan perpecahan yang berlaku disebelah pembangkang, ia menyaksikan pertembungan banyak penjuru dalam kerusi yang ditandingi di Johor.

Ekoran pertembungan banyak penjuru tersebut, BN walaupun meraih undi popular yang rendah tetapi masih berjaya menguasai hampir dua pertiga kerusi DUN Johor, terangnya lagi.

“Kita tak boleh berpecah sebab jelas sekali berpecah sebabkan kita kalah dan sebabkan kita dapat kurang sokongan.

“Sebab BN hanya mendapat sokongan 53% dalam pilihan raya negeri. Walaupun dengan 53% itu, mereka menguasai dua pertiga dan berhak pinda perlembagaan (negeri) pun,” katanya semasa sidang media hari ini.

Keputusan PRN Johor nyata berbeza pada PRU-14 lalu, ia menyaksikan Pakatan Harapan (PH) ketika itu dipimpin Dr Mahathir berjaya memenangi 36 kerusi tetapi kedudukan tersebut berubah apabila mereka tewas dengan teruk kepada BN pada PRN Johor baru-baru ini.

Berhubung rakan baharu untuk membentuk pakatan tersebut, Dr Mahathir berkata beberapa nama parti sudah dicadangkan oleh pimpinan parti untuk diteliti sebelum membuat keputusan.

Namun, Dr Mahathir menjelaskan kerjasama dengan “rakan-rakan” parti terdahulu sudah pun meninggalkan kesan lama.

Sementara itu, Dr Mahathir juga turut mengulas desakan berhubung PRU-15 diadakan dalam kadar yang segera dengan berkata langkah tergesa-gesa itu tidak baik untuk pentadbiran negara.

“Jadi masa perlu diberi supaya negara dan rakyat khususnya, mempunyai masa untuk mereka menimbang baik-baik tentang apa yang mereka (parti bertanding) lakukan.”

Ketika ini, pimpinan utama UMNO sedang meneruskan tekanan terhadap Perdana Menteri Datuk Seri Ismail Sabri Yaakob untuk membubarkan Parlimen.

Ucapan Presidennya, Datuk Seri Ahmad Zahid Hamidi dan Timbalannya Datuk Seri Mohamad Hasan di Perhimpunan Agung Umno (PAU) 2021 yang sedang berlangsung di Kuala Lumpur dilihat senada mendesak Parlimen dibubarkan segera selepas siri kejayaan BN dalam PRN di Melaka dan Johor.


Percaturan politik PAS dalam PN, MN tidak merugikan parti

Dewan Ulamak PAS (DUP) Pusat sentiasa memastikan apa juga percaturan yang diambil, termasuk kerjasama di dalam Perikatan Nasional (PN) dan Muafakat Nasional (MN), ianya tidak akan merugikan parti Islam itu.

Ketua DUP, Dr Nik Muhammad Zawawi Salleh berkata DUP bersama-sama Majlis Syura dan Jawatankuasa PAS Pusat sentiasa berusaha memartabatkan PAS di dalam PN dan MN.

“MN dan PN adalah perjalanan yang mesti dilalui oleh PAS. Insya-Allah kita akan pastikan apa jua sekalipun percaturan politik yang ada tidak akan merugikan kita.

“Dan selama ini alhamdulillah tidak ada persefahaman yang dibuat oleh parti kita kecuali memberi keuntungan. Kita mempunyai keuntungan yang diberi oleh Allah dan satu perkara yang perlu kita ingat perjalanan kita dipayungi oleh Allah. Allah bersama perjuangan Islam,” katanya.

Beliau berkata demikian pada ucapan penggulungan Muktamar Tahunan PAS Kali Ke-67 di Kuala Terengganu, hari ini.

Menurutnya, kerajasama dengan PN dan MN adalah tahao politik yang sangat tinggi dan sukar difahami.

“Ini adalah kancah politik yang sangat tinggi dia punya strategi. Cukup saya mengatakan bahawa kerja ini serahkan kepada kepimpinan kita.

“Kerana sukar untuk kita baca perjalanan sebuah kapal yang besar yang dimiliki oleh kita yang disebut oleh Rasulullah… yang tahu sama ada terdapat batu karang yang boleh menenggelamkan kapal adalah nakhoda,” katanya.


Anwar beritahu, Rafizi, Aminuddin bantah keras pencalonan saya : Rafie

Calon Bebas,Datuk Dr Mohamad Rafie Abdul Malek mendakwa Presiden PKR, Datuk Seri Anwar Ibrahim memaklumkannya Timbalan Presiden, Rafizi Ramli dan Naib Presidennya, Datuk Seri Aminuddin Harun membantah pencalonannya bagi mempertahankan kerusi Ampangan.

Rafie yang dipecat PKR kerana bertanding atas tiket Bebas mendakwa Rafizi berbohong dengan berkata dia tidak tahu senarai calon untuk Pilihan Raya Negeri (PRN) Negeri Sembilan.

“Pada 26 Julai, Presiden PKR telah menghubungi saya menyatakan Rafizi selaku timbalan presiden dan Aminudin Harun sebagai naib presiden membantah keras pencalonan saya.

“Mereka (Rafizi dan Aminuddin) terbabit secara langsung dan mereka mahu mencalonkan (Timbalan Ketua PKR Negeri Sembilan) Nazree Kasim.

“Anwar berkata, untuk mengimbangi keadaan, dia tolak dua-dua nama. Saya tak dibenarkan bertanding, Nazree pun ditolak maka dia pilih calon wanita (Tengku Zamrah Tengku Sulaiman) untuk mengimbangi keadaan,” katanya dalam sidang media, lapor FMT.

Semalam, Rafizi dilaporkan berkata calon PRN Negeri Sembilan dipilih secara telus dan mengikut proses ditetapkan parti.

Rafie kemudian mempersoalkan sama ada Rafizi atau Anwar berbohong mengenai pemilihan calon, selain mempertikaikan Aminuddin yang masih mempertahankan kerusinya di Sikamat yang disandangnya selama tiga penggal.

Bekas exco itu menegaskan Aminuddin yang kini Ahli Parlimen Port Dickson selepas memenangi kerusi itu pada PRU15 November lalu tidak membawa pembangunan di Sikamat.

“Saya mahu tanya pengundi Sikamat apa pembangunan yang dibawa Aminuddin ke Sikamat? Jika dibandingkan dengan Ampangan, begitu banyak pembangunan berlaku sepanjang saya menjadi ADUN.

“Apa yang memusnahkan PKR sekarang ialah kehadiran pemimpin tidak berkualiti seperti Rafizi dan Aminuddin,” katanya.

Pada 2021, Rafie menyuarakan rasa tidak puas hati terhadap prestasi Aminuddin sebagai Ketua PKR negeri dengan mendakwa Menteri Besar Negeri Sembilan itu gagal mengukuhkan akar umbi parti menjelang PRU-15.

Ini membawa kepada spekulasi Aminuddin akan diketepikan sebagai menteri besar, walaupun Rafie, yang juga exco negeri, menafikan ada langkah sedemikian.


Orang kanan Anwar kalah pemilihan gesa tangguh Kongres PKR

Orang kanan dan bekas pembantu Datuk Seri Anwar Ibrahim menggesa agar parti menangguhkan Kongres PKR yang dijadualkan berlangsung hujung bulan ini ditangguhkan.

Farhash Wafa Salvador Rizal Mubarak yang kalah dalam pemilihan Ketua Cabang Gombak baru-baru ini mahu Jawatankuasa Pemilihan Parti (JPP) menyelesaikan terlebih dahulu isu undian yang dibangkitkan termasuk di cabang yang ditandinginya semasa Pemilihan PKR 2022.

“Memandangkan kongres dijadualkan hujung bulan ini, JPP harus memandang serius isu ini dan disegerakan segala proses supaya tidak menjejaskan kongres.

“Ini soal fundamental yang mana keputusan pemilihan parti ini membawa kesan besar ke atas kongres. Jika tidak dapat diselesaikan sebelum kongres, maka seadilnya ia ditunda,” katanya dipetik laporan.

Menurut Farhash, PKR sebagai sebuah parti yang berpegang kepada keadilan juga perlu menegakkan kebenaran dikalangan ahlinya dan membuktikan ia sebagai sebuah parti berintegriti.

“JPP sendiri telah nyatakan mereka terima ratusan aduan dan bantahan. Ini soal ketelusan dan integriti. Kita sedang gesa ketelusan dan keadilan dipraktikkan oleh parti kita sendiri.

“Saya percaya PKR masih sebuah parti yang akan menegakkan keadilan dan perkara ini boleh dibetulkan melalui saluran parti,” katanya.

Untuk rekod, hampir 2,000 anggota PKR telah mengemukakan bantahan terhadap keputusan undian di cabang tersebut.

Farhash bagaimanapun belum berhasrat untuk membawa isu itu luar daripada saluran parti seperti dilakukan oleh pelakon dan pengarah, Datuk Afdlin Shauki yang kalah dalam pemilihan Ketua Cabang Setiawangsa.


Ismail Sabri fitnah Muhyiddin, 12 menteri PN punca Parlimen bubar

Tuduhan Perdana Menteri sementara Datuk Seri Ismail Sabri Yaakob bahawa Tan Sri Muhyiddin Yassin dan 12 menteri Perikatan Nasional (PN) sebagai punca Parlimen ke-14 dibubarkan adalah fitnah.

Ahli Majlis Pimpinan Tertinggi Bersatu Dr Muhammad Faiz Na’aman berkata umum mengetahui beberapa hari sebelum Ismail mengeluarkan dakwaan tersebut, beliau telah terlebih dahulu menyatakan kepada media bahawa tidak timbul isu keabsahan kerajaannya.

Isu keabsahan Ismail Sabri sebagai Perdana Menteri dibangkitkan Setiausaha Agung UMNO Datuk Seri Ahmad Maslan dan Ketua Pemuda UMNO Datuk Asyraf Wajdi Dusuki, sendiri pada 6 dan 7 Oktober, ketika kedua-duanya mengulas tindakan 12 menteri PN menghantar surat kepada Yang di-Pertuan Agong menolak Pilihan Raya Umum Ke-15 (PRU-15) diadakan tahun ini.

Susulan itu pada Ahad (9 Oktober) Ismail Sabri dipetik BH berkata keabsahan kerajaan pimpinannya masih kukuh dan tidak tergugat serta tidak menandakan hilang keyakinan terhadap kepimpinannya.

Ismail Sabri juga dilaporkan berkata tindakan berkenaan tidak menjejaskan keutuhan kerajaan kerana sokongan kepada seseorang PM adalah tertakluk kepada majoriti sokongan Ahli Dewan Rakyat dan bukan anggota Kabinet.

Bagaimanapun, susulan kenyataan Istana Negara pada 10 Oktober yang mengatakan Yang di-Pertuan Agong kecewa dengan situasi politik negara sekarang, Ismail Sabri kemudian membuat pusingan-U dengan menyalahkan pula tindakan 12 menteri Kabinetnya menghantar surat berkenaan.

Mengulas lanjut, Dr Muhammad Faiz berkata rakyat juga tidak lupa bagaimana sejak tahun 2020 lagi kerajaan pimpinan Muhyiddin yang ketika itu sedang bertungkus lumus menyelamatkan nyawa rakyat dan ekonomi negara akibat pandemik Covid-19, telah diserang dari pelbagai arah oleh beberapa pemimpin UMNO secara terbuka atas motif politik semata-mata.

Untuk rekod, beberapa pemimpin UMNO, termasuk Ismail Sabri turut dilantik sebagai menteri di dalam Kabinet kerajaan PN ketika itu, malah kemudian diangkat sebagai Timbalan Perdana Menteri.

Katanya kepimpinan UMNO terus melaungkan “NO Bersatu” dalam Perhimpunan Agung Tahunan (PAU) mereka dua tahun berturut-turut ketika membentuk kerajaan bersama dengan PN.

“Sampaikan UMNO sendiri rela menjatuhkan kerajaan negeri mereka sendiri di Melaka dan Johor agar Pilihanraya Negeri (PRN) dapat dilakukan ketika wabak masih menular dan ketika musim banjir. Adakah itu masih salah PN?

“Paling khianat ialah apabila tersebarnya rakaman perbualan antara cikgu dan muridnya sambil ketawa berdekah-dekah sewaktu PAU sedang berlangsung menunjukkan wujudnya perancangan rahsia antara kedua-dua pihak tersebut untuk meruntuhkan Kerajaan Pusat yang dibina bersama PN.

“Lalu apakah salah jika Tan Sri Muhyiddin mengisytiharkan BN adalah musuh utama rakyat dalam PRU nanti sebagai respon terhadap percaturan keji untuk menyelamatkan penjenayah tertentu dari dihukum mahkamah?” soal beliau.

Dr Muhammad Faiz berkata adalah wajar juga Muhyiddin sebagai Pengerusi Majlis Pemulihan Negara (MPN) membuat teguran keras terhadap kepimpinan PM Ismail Sabri sebelum ekonomi negara menjadi lebih parah lagi dan nasi menjadi bubur.

“Tetapi ia dibalas pula dengan membubarkan parlimen, bukannya terus memperbaiki ekonomi rakyat.

“Itulah dia contoh PM yang paling singkat dan paling lemah dalam sejarah Malaysia kerana rela dicucuk hidungnya oleh seorang OKT yang mempunyai 47 kes melibatkan rasuah, pecah amanah dan gubahan wang haram satu yayasan kebajikan,” katanya.

Fitnah Ismail Sabri terhadap Muhyiddin, 12 menteri Perikatan Nasional


Jelas Najib seleweng Felda, terduduk nak jawab: Muhyiddin

Datuk Seri Najib Razak melakukan penyelewengan yang nyata dan jelas dalam isu Felda sehingga mengakibatkan  agensi tersebut mengalami kerugian yang besar, malah sudah ada kes mahkamah yang dijatuhkan melibatkan bekas Pengerusinya, Tan Sri Isa Samad yang terlibat dalam rasuah.

Pengerusi Perikatan Nasional (PN) Tan Sri Muhyiddin Yassin berkata sekalipun diajak berdebat Najib tidak akan dapat menjawab dan menepis segala dakwaan berhubung keputusan dibuatnya sebelum ini ketika menjadi Perdana Menteri (PM) yang  menjadi punca kepada  kerosakan dialami Felda sehingga dibebani hutang yang banyak.

“Beliau (Najib) sendiri mencampuri urusan pentadbiran Felda yang saya dimaklumkan tidak dipersetujui oleh ahli lembaga pengarah seperti penyenaraian (FGV) yang membawa kesan kerugian yang besar kepada Felda dan isu pembelian ladang Eagle High daripada kawan baik dia Peter Sondakh yang harganya bernilai 1 bilion tapi bayar lebih daripada 2.2 bilion.

“Dan ini dia (Najib) pun tak akan terjawab, dia akan terduduk nak jawab macam mana cara nak jelaskan,” kata Muhyiddin semasa pelancaran TV White Space di Bukit Kepong pagi ini.

Jelas Muhyiddin, susulan keputusan yang diambilnya semasa memegang tampuk pentadbiran sebelum ini menghapuskan hutang peneroka menyebabkan UMNO kepanasan bontot dan cuba mendapatkan kredit walhal mereka langsung tidak pernah mengambil berat kebajikan peneroka Felda.

“Mereka kata ini desakan UMNO.

“Apa desakan UMNO? UMNO memimpin negara berpuluh-puluh tahun. Kalau dia sedar tentang masalah itu, waktu itu dia sudah selesaikan masalah,” katanya lagi.

Terdahulu, Ketua Penerangan Perikatan Nasional (PN), Datuk Seri Mohamed Azmin Ali mencabar Najib untuk berdebat dalam isu melibatkan Felda sebelum Pilihan Raya Negeri (PRN) Johor berlangsung 12 Mac ini.

Najib bagaimanapun mengelak untuk berdebat dengan Azmin dan sebaliknya mahu berdebat dengan Muhyiddin.

“Kenapa Najib tak nak berdebat dengan saya? Sebab saya yang audit pengurusan Felda. Saya yang dipertanggungjawabkan menyiapkan kertas putih dan saya yang bentangkan kertas itu di Parlimen,” kata Azmin.

Untuk rekod, ketika membentangkan kertas putih itu di Parlimen pada 2019 lalu, Azmin berkata penyenaraian FGV telah menjana tunai sebanyak RM10.5 bilion, di mana Felda telah memperoleh tunai sebanyak RM6 bilion dan baki selebihnya menjadi milik FGV.

Perolehan Felda menurut Azmin, sewajarnya dimanfaatkan untuk membangun kapasiti masa depan Felda dan pembangunan ladang serta program modenisasi yang merangkumi teknologi serta R&D.

“Malangnya, RM1.4 bilion daripada hasil tunai yang diperolehi oleh Felda melalui penyenaraian FGV telah dibelanjakan untuk membuat pelaburan yang sangat meragukan melibatkan transaksi gelap (shady transactions).

“Manakala, sejumlah RM2.7 bilion pula telah digunakan untuk meraih sokongan politik menjelang Pilihan Raya Umum.

Menurutnya, kedudukan kewangan Felda bertambah tenat akibat pembaziran berterusan dengan pembelian aset pada kadar yang lebih tinggi daripada harga pasaran.

“Sebagai contoh, pembelian Eagle High daripada PT Rajawali Capital International (yang dimiliki oleh Peter Sondakh) pada kadar 96% lebih tinggi berbanding dengan harga pasaran ketika itu. Pada Mac 2019, pelaburan berjumlah RM2.3 bilion itu hanya mempunyai nilai pasaran RM500 juta.

“Najib yang merupakan Menteri Kewangan pada ketika itu, terlibat dalam proses pelaburan ini dengan memberi arahan untuk menyegerakan transaksi tersebut dengan pembiayaan oleh Kementerian Kewangan.

“Tindakan ini bukan sahaja tidak bertanggungjawab bahkan bersifat jenayah. Kesan tindakan durjana ini menyebabkan Felda menanggung liabiliti yang tinggi.

“Situasi Felda menjadi semakin serius dan parah akibat ‘corporate malfeasance’ atau kedurjanaan urus tadbir korporat,” kata Azmin dalam pembentangan itu.


Bank Negara umum kenaikan kadar OPR baharu secara mengejut

Kadar dasar semalaman (OPR) naik sebanyak 25 mata asas (bps) kepada 3% selepas pengumuman terbaharu oleh Bank Negara Malaysia (BNM) hari ini

Pengumuman terbaharu diumumkan BNM selepas mesyuarat Jawatankuasa Dasar Monetari (MPC) hari ini yang menyaksikan kadar siling dan lantai OPR masing-masing kini juga naik kepada 3.25 peratus dan 2.75 peratus.

Keputusan menaikkan kadar OPR itu menjadikan ia kembali kepada kadar seperti pra-pandemik Covid-19 iaitu pada 7 Mei 2019.

BNM turut memaklumkan kebanyakan bank pusat mengekalkan dasar kewangan yang ketat.

“Memandangkan prospek pertumbuhan dalam negeri yang terus berdaya tahan, MPC menilai bahawa kini adalah masa yang tepat untuk terus mengembalikan tahap akomodasi monetari ke paras yang wajar.

“Berikutan keputusan ini, MPC menamatkan rangsangan monetari yang bertujuan untuk menangani krisis Covid-19 bagi menggalakkan pemulihan ekonomi,” kata kenyataan tersebut.

OPR dinaikkan empat kali berturut-turut sejak Mei, Julai, September dan November tahun lalu, dengan masing-masing meningkat sebanyak 25 mata asas kepada 2.75 peratus berbanding paras rekod terendah 1.75 peratus sebelumnya.

Mengulas lanjut, BNM memaklumkan, MPC juga mengakui perlunya pendirian dasar monetari yang wajar bagi mengelakkan risiko ketidakseimbangan kewangan pada masa hadapan susulan kekukuhan ekonomi Malaysia yang berterusan.

Pada tahap OPR semasa, maklum BNM, pendirian dasar monetari kekal mampan dan terus menyokong pertumbuhan ekonomi.

Malah, MPC juga katanya akan terus memastikan pendirian dasar monetari kekal konsisten dengan prospek inflasi dan pertumbuhan dalam negeri.

Mengulas berkenaan kadar inflasi ketika ini, bank pusat itu berkata inflasi keseluruhan menunjukkan trend menurun pada bulan-bulan kebelakangan ini disebabkan oleh faktor kos yang menurun.

“Inflasi keseluruhan dan inflasi teras dijangka menjadi sederhana sepanjang tahun 2023, berpurata antara 2.8 peratus hingga 3.8 peratus.

“Bagaimanapun, inflasi teras akan kekal pada paras tinggi berikutan keadaan permintaan yang kukuh.

“Kawalan harga dan subsidi bahan api sedia ada akan terus membendung sebahagian daripada tekanan inflasi yang meningkat,” memetik kenyataan itu.

Malah, BNM turut mengakui, imbangan risiko terhadap prospek inflasi cenderung ke arah inflasi menjadi lebih tinggi dan terus bergantung pada sebarang perubahan pada dasar dalam negeri termasuk mengenai subsidi dan kawalan harga, perkembangan pasaran kewangan serta harga komoditi global.